PRU15: Hanya perlu buat sekali permohonan permit kempen walkabout

(Pengarah Operasi PRU15 Polis Diraja Malaysia (PDRM) Datuk Seri Hazani Ghazali/BERNAMA)

KUALA LUMPUR, 11 November- Permohonan permit untuk kempen secara walkabout hanya perlu dibuat sekali sahaja sepanjang tempoh berkempen dalam kawasan yang ditandingi calon Pilihan Raya Umum ke-15 (PRU15).Pengarah Operasi PRU15 Polis Diraja Malaysia (PDRM) Datuk Seri Hazani Ghazali berkata, permohonan bagi kedua-dua kawasan Parlimen dan Dewan Undangan Negeri (DUN) itu tertakluk kepada perkara di bawah Subseksyen 24B(3) Akta Kesalahan Pilihan Raya (Akta 5).Katanya, permohonan permit hanya perlu dikemukakan di salah satu Ibu Pejabat Polis Daerah (IPD) yang berkaitan, jika kawasan ditandingi calon melibatkan dua atau lebih daerah pentadbiran PDRM.“Permohonan permit ini adalah bagi membolehkan PDRM mengambil langkah-langkah yang perlu, bagi memastikan calon dapat berkempen dengan lancar,"Calon juga perlu memastikan supaya sebarang pertembungan antara parti politik dapat dielakkan, serta tiada provokasi lisan atau fizikal timbul semasa program kempen itu berlangsung," katanya dalam satu kenyataan.Beliau berkata Subseksyen 24B (3) Akta Kesalahan Pilihan Raya (Akta 5) memperuntukkan supaya calon membuat permohonan permit bagi setiap kali penganjuran aktiviti perjumpaan, perhimpunan, pertunjukkan, hiburan atau ucapan awam dan syarahan yang dibuat secara terbuka untuk tujuan kempen semasa pilihan raya.

(Permohonan permit hanya perlu dikemukakan di salah satu Ibu Pejabat Polis Daerah (IPD) yang berkaitan, jika kawasan ditandingi calon melibatkan dua atau lebih daerah pentadbiran PDRM/BERNAMA)


PRU15 bawa limpahan rezeki kepada pengusaha hotel

KEPALA BATAS, 11 November -Pengusaha hotel di sini mendapat limpahan rezeki apabila menerima permintaan tinggi pada musim pilihan raya sejak parlimen dibubarkan pada 9 Oktober lalu.Banyak tempahan diterima daripada jentera pilihan raya selain tempahan pelancong pada hujung minggu. Bak kata pepatah, bagaikan durian runtuh, begitulah situasi yang dilalui oleh pengusaha hotel tempatan selepas hampir lumpuh akibat pandemik COVID-19.Ini sekali gus menyuntik semangat pengusaha hotel di kawasan ini yang kebanyakan baru bertapak kurang dari tiga tahun selain membuka peluang pekerjaan kepada penduduk tempatan.Rata-rata pengusaha hotel yang ditemui RTM berkata ketibaan musim pilihan raya memberi impak kepada sumber ekonomi mereka selain bergantung dengan kedatangan pelancong ke kawasan itu.Seorang pengusaha hotel dikenali sebagai Siti Zulaikha Mohd Nazly berkata bilik hotel habis ditempah sepanjang pilihan raya kali ini."Kalau nak dibandingkan pada tahun sebelumnya memang berbeza. Awal-awal pembukaan hotel dahulu, tak sangka tempahan hotel dan jualan akan sebanyak ini. Lebih-lebih lagi bila minggu biasa memang bilik penuh, setiap malam pun ada orang bertanya bilik ada kosong atau tidak," katanya kepada RTM.

Mohd Hafizi Husin pula berkata sebanyak 23 bilik hotelnya habis ditempah dengan kehadiran pelanggan yang juga sebahagian daripada orang yang datang berkempen ."Alhamdulillah sekurang-kurangya saya mendapatkan semula modal yang telah hilang akibat kerugian ketikaPerintah Kawalan Pergerakan (PKP) yang lalu," katanya.Sementara itu Izan Othman akui menerima tempahan setiap hari sebelum dan selepas pada musim pilihan raya.Rosmeme Razyirah Abd Razak pula berkata permintaan untuk tempahan hotel tinggi apabila masuk hujung minggu pada hari Jumaat, Sabtu dan Ahad.Tempahan bilik hotel yang tinggi bukan sahaja memulihkan kembali industri hotel malah membantu ekonomi peniaga dan pengusaha kecil di semua kawasan selain di Kepala Batas.Laporan khas wartawan Tuan Mohamad Ikram.


Polis keluarkan 360 permit ceramah PRU15 di Kelantan

(Ketua Polis Kelantan Datuk Muhamad Zaki Harun (tengah)

PASIR MAS, 11 November- Polis Diraja Malaysia telah mengeluarkan 360 permit ceramah kempen Pilihan Raya Umum ke-15 (PRU15) setakat petang Jumaat di negeri ini.Ketua Polis Kelantan Datuk Muhamad Zaki Harun berkata bagi kempen melibatkan tinjauan mesra dan program ziarah rumah ke rumah, calon hanya perlu membuat permohonan secara bertulis sekali sahaja dan memaklumkan lokasi serta masa dalam tempoh berkempen ini."Perkara ini dijalankan bagi mengelakkan calon bertembung semasa berkempen. "Bagaimanapun kami tidak bimbang dengan budaya politik di Kelantan kerana calon berpolitik secara matang, malah masih boleh bertegur sapa antara satu sama lain jika bertembung, tiada masalah, semuanya saling mengenali," katanya.Beliau bercakap demikian kepada  pemberita selepas melawat mangsa banjir di Pusat Pemindahan Sementara  (PPS) di Sekolah Kebangsaan (SK) Gual To' Deh, Rantau Panjang, di sini.Muhamad Zaki turut menasihatkan calon-calon yang berkempen tidak menimbulkan provokasi yang boleh mengganggu ketenteraman sepanjang PRU15 ini."Kebanyakan calon yang bertanding adalah calon tempatan, saya yakin mereka tahu budaya negeri ini dan tidak akan timbulkan provokasi," katanya.

(Ketua Polis Kelantan Datuk Muhamad Zaki Harun (kanan) melawat mangsa banjir di Pusat Pemindahan Sementara  (PPS) di Sekolah Kebangsaan (SK) Gual To' Deh, Rantau Panjang)

Sementara itu berhubung perkembangan banjir di negeri itu, Muhamad Zaki berkata, dua PPS sudah dibuka iaitu di SK Gual To' Deh dan di SK Kelewek, Tanah Merah.'Penduduk perlu berhati-hati dengan situasi banjir di Rantau Panjang kerana paras air di Sungai Golok semakin meningkat," katanya.


PRU15: PM ingatkan jangan alpa dengan COVID-19 semasa berkempen

BERA, 11 November- Calon-calon yang berkempan dalam Pilihan Raya Umum ke 15 (PRU-15) diingatkan supaya tidak alpa sebaliknya mengambil langkah berhati-hati ketika berkempen bagi mengelakkan penularan COVID-19.  Perdana Menteri Datuk Seri Ismail Sabri Yaakob berkata. semua pihak juga digalakkan untuk memakai pelitup muka ketika berkempen khususnya di tempat sesak walaupun tidak diwajibkan bagi melindungi diri sendiri dan juga orang lain.  "Dalam berkempen, jangan lupa COVID-19 masih berada di sekitar kita. Kita tak tahu siapa yang sedang dijangkiti dalam kalangan kita semua. "Saya berharap kita berhati-hati, sanitasikan tangan seperti sewaktu kes COVID-19 masih tinggi," katanya pada sidang media selepas menghadiri program Moh Ngeteh bersama komuniti orang asli di Kampung Bongkok, Kemayan Bera, di sini.

(Perdana Menteri yang juga Calon Barisan Nasional (BN) bagi Parlimen Bera P090 Datuk Seri Ismail Sabri Yaakob melambaikan tangan selepas menghadiri program Moh Ngeteh bersama penduduk orang asli sempena Pilihan Raya Umum ke-15 (PRU15) di Bilik Gerakan Kampung Bongkok/BERNAMA)

Menteri Kesihatan, Khairy Jamaluddin sebelum ini memaklumkan kementeriannya akan terus memantau peningkatan kes COVID-19 sepanjang kempen PRU15 selain mengemaskini pendekatan yang akan diambil bagi mengekang penularan virus itu.  Walaupun kes harian COVID-19 menunjukkan peningkatan, namun keadaan masih terkawal berdasarkan kepada data kemasukan pesakit ke hospital akibat jangkitan yang rendah.


Pengundi Batu mahu pemimpin komited, adil tangani kos sara hidup

SENTUL, 10 November - Pembangunan ekonomi positif dan pengurusan kos sara hidup yang lebih berkesan antara harapan penduduk di kawasan Parlimen Batu pada pilihan raya kali ini.Meskipun rata-rata penduduk yang ditemui RTM tidak mengenali sesetengah calon yang bertanding namun mereka menerima kehadiran calon muka baharu sebagai tanda negara demokrasi.Seorang penduduk dikenali sebagai Khairil Azrin berkata dalam 10 orang calon yang bertanding, dia hanya akan mengundi seorang calon yang komited menjalankan tugas sebagai wakil di kawasan itu.Manakala, seorang peniaga pakaian, Nik Firdaus Nik Mazuki berharap agar bakal Ahli Parlimen Batu dapat menangani masalah kesesakan lalu lintas di kawasan itu."Kalau nak tambah pembaharuan, saya harap masalah parkir yang terhad di kawasan ini dapat diatasi," katanya yang belum pasti memilih calon yang bertanding pada 19 November ini.

(Calon PH, P Prabakaran sekali lagi bertanding pada pilihan raya kali ini sementara Tian Chua pula bertanding selaku calon BEBAS)

Mohd Tajudin Ibrahim pula berpendapat apa jua masalah yang dihadapi rakyat penduduk Batu wajar diberi bantuan sama rata tanpa mengira bangsa. "Saya tak ada merasakan calon yang bertanding cuba mengelirukan penduduk, sebaliknya rakyat yang perlu berfikir dengan matang untuk memilih calon mereka," katanya ketika ditemui RTM.Aruvinthan Kanasan yang bertugas sebagai pengawal keselamatan berkata akan memilih pemimpin yang mampu mentadbir negara untuk tempoh lima tahun dengan cemerlang."Tidak kisah apa pun bangsa pemimpin tersebut, apa yang rakyat mahu adalah semuanya sama rata," katanya.Parlimen Batu mempunyai 113,863 pengundi yang berdaftar dan menyaksikan pertembungan sepuluh penjuru membabitkan calon penyandang, calon yang kembali bertanding dan muka baharu.


PRU15: Kempen secara berjemaah dekati pengundi

PADANG BESAR, 11 November - Sepakat, hormat menghormati dan penuh keharmonian antara calon bertanding mewarnai kempen secara bersemuka pada PRU15.Enam calon Parlimen P001 Padang Besar yang mewakili Barisan Nasional (BN), Perikatan Nasional (PN) dan Pakatan Harapan (PH) turun padang menemui golongan peniaga dan pengundi di pasar sehari Santan.Calon P001 Padang Besar mewakili PN, Rushdan Rusmi berkata setiap calon memiliki kelebihan tersendiri serta saling hormat menghormati.

"Kami seperti adik beradik dan mampu mengekalkan perpaduan antara satu sama lain," katanya ketika ditemui pada Program Sembang Santai bersama peniaga dan pengundi di Pasar Sehari Santan, di sini.Seorang lagi calon P001 Padang Besar mewakili PH, Kapten (B) Mohamad Yahaya berkata walaupun masing-masing bersaing memenangi hati pengundi namun tidak timbulkan permusuhan antara satu sama lain.

Sementara itu Calon N04 Mata Ayer, Siti Berenee Yahaya berkata kempen pada PRU15 kali ini sesuatu yang cukup harmoni dimana setiap calon mengenali antara satu sama lain dan ada diantaranya mempunyai hubungan kekeluargaan.Manakala Calon BN bagi N05 Santan, Azizan Sulaiman berkata masing-masing tidak mengetahui siapa yang bakal memimpin negeri dan negara ketika ini dan penentunya hanya akan diketahui selepas 19 November ini.Parlimen Padang Besar merekodkan seramai 60,192 pengundi. DUN Mata Ayer mempunyai 9,662 pengundi dan DUN Santan sebanyak 10,751 pengundi.


PRU15: Calon Hulu Selangor guna pendekatan kempen secara sihat, tolak burukkan parti bertanding

HULU SELANGOR, 11 November - Calon-calon Pilihan Raya Umum ke-15 (PRU15) parlimen Hulu Selangor menolak perbuatan fitnah dalam usaha memburukkan calon dan parti.Malah, tindakan itu juga dilihat sebagai menghalang pengundi keluar mengundi kerana hilang kepercayaan kepada calon.Jelas calon Barisan Nasional (BN), Datuk T.Mohan kempen yang sihat perlu dilaksanakan tanpa memburukkan mana-mana pihak.

"Berkempen secara sihat...tidak perlu serang sesiapa...fokus kepada soal pembangunan penduduk di Hulu Selangor," katanya.Perkara tersebut turut dipersetujui calon Pakatan Harapan (PH), Dr Sathia Prakash.Beliau mahu pihak yang melakukan fitnah melalui media sosial atau melalui ucapan diambil tindakan.

"Pihak yang menfitnah itu baik dia guna media sosial untuk menyuarakan apakah kekurangan di kawasan parlimen mereka supaya calon-calon boleh bantu mereka," katanya Tambah kedua-dua calon itu, platform kebebasan bersuara sepatutnya digunakan untuk kebaikan rakyat.


Pembinaan pulau buatan undang resah penduduk

TELUK KUMBAR, 11 November - Kerajaan negeri Pulau Pinang perlu membatalkan pembinaan tiga buah pulau buatan atau Projek Tambakan Selatan Pulau Pinang (PSR) kerana mengundang keresahan penduduk tempatan.Keresahan itu bukan sahaja dirasai oleh golongan nelayan bahkan penduduk di kawasan tersebut.Namun, ketika ini kerajaan negeri masih meneruskan projek mega tersebut.

"Pulau Pinang tidak perlu tiga pulau buatan ini...ini tuntutan ramai..bukan nelayan sahaja tapi orang biasa yang kerja kilang pun tidak mahu pulau buatan ini...kebanyakkan orang Pulau Pinang tidak mahu," kata Calon BN P053 Balik Pulai, Datuk Shah Headan Ayoob Shah.PSR yang dianggarkan menelan belanja RM11 bilion itu merupakan sebahagian daripada Pelan Induk Pengangkutan Pulau Pinang (PTMP) yang turut merangkumi depoh dan stesen transit aliran ringan (LRT), kawasan industri dan perumahan. Difahamkan, kerja-kerja awal di perairan di Permatang Tepi Laut, Bayan Lepas telah bermula yang dijangka disiapkan dalam tempoh sembilan tahun.


Dapatkan permit terdahulu sebelum berkempen - Ketua Polis Perak

(Bendera parti-parti utama di pasang sekitar kawasan setiap calon yang bertanding/FOTO BERNAMA)

IPOH, 10 November - Sebarang aktiviti bagi tujuan berkempen semasa Pilihan Raya Umum ke-15 (PRU15) perlu mendapat kebenaran daripada pihak polis, kata Ketua Polis Perak Datuk Mohd Yusri Hassan Basri.Katanya, ia bertujuan untuk membolehkan penugasan anggota dapat diatur sebaik mungkin bagi mengelak insiden tidak diigini berlaku sepanjang tempoh berkempen."Setiap calon atau ejen pilihan raya perlu mendapatkan permit daripada ketua polis daerah sebelum sebarang program dijalankan," katanya menerusi kenyataan hari ini.Katanya lagi, sekiranya ada calon yang didapati berkempen atau berhimpun secara terbuka tanpa permit boleh diambil tindakan di bawah Subseksyen 24B (3) Akta Kesalahan Pilihan Raya 1954.

(Bendera parti-parti utama dipasang di jejantas/FOTO BERNAMA)

Tambahnya, setiap permohonan yang lengkap diterima akan diproses segera bagi memastikan kelancaran proses demokrasi.  Polis Perak telah meluluskan sebanyak 233 permit untuk PRU15 setakat semalam.  Daripada permit yang dilulusakan sebanyak 212 ceramah telah dijalankan dengan permit manakala 4 aktiviti lagi menjalankan pergerakan berkempen tanpa kebenaran.  "Semua pihak diharap dapat memberi kerjasama dengan mematuhi undang-undang yang sedang dikuatkuasakan dalam memastikan keselamatan dan ketenteraman awam terjaga," katanya.


Ahmad Jazlan gabung strategi kempen pikat hati pengundi di Kelantan

(Ahmad Jazlan (dua dari kanan) menyantuni penduduk kampung di Kg Banggol Kulim/FOTO Facebook Ahmad Jazlan)

MACHANG, 10 November - Berbaki sembilan hari kempen Pilihan Raya Umum Ke-15 (RPU15) calon-calon yang bertanding terus agresif turun berkempen di kawasan masing-masing.Calon Parlimen Machang Datuk Ahmad Jazlan Yaakub berkata, beliau menggunakan pelbagai kaedah berkempen sama ada secara bersemuka dan juga media sosial. Hampir kesemua platform media sosial digunakan untuk mendekati golongan muda manakala pertemuan bersemuka bagi kelompok lebih berusia."Sudah menjadi rutin harian untuk saya turun bertemu penduduk di kawasan perumahan dan kampung-kampung," katanya selepas mengadakan pertemuan dengan penduduk di Taman Sri Kemuning dan Taman Labok Jaya, di sini hari ini.

Beliau yang juga Pengerusi Badan Perhubungan UMNO Kelantan berkata, di Machang, sebanyak 57 peratus merupakan pengundi muda yang akan menentukan keputusan serta landskap politik negara kelak.Jazlan melakukan sekurang-kurangnya lima aktiviti setiap hari bersama penduduk di kawasan itu.Antaranya, mengadakan program minum pagi dan petang bersama penduduk, tinjauan ke pasar tani, gotong royong membersih kawasan, ziarah masyarakat pelbagai bangsa serta solat berjemaah di masjid dan surau.Oleh itu beliau menyeru agar rakyat perlu membuat pilihan tepat pada 19 November nanti.


Majikan berdepan tindakan undang-undang jika larang pekerja keluar mengundi

(Saravanan bertemu dengan penduduk di Pasar Awam Tapah hari ini/FOTO FB M. Saravanan)

PUTRAJAYA, 10 November - Majikan yang tidak membenarkan, mengenakan sebarang penalti atau memotong gaji pekerja yang tidak hadir bekerja kerana keluar mengundi bakal berdepan tindakan undang-undang.Menteri Sumber Manusia, Datuk Seri M. Saravanan berkata, ia selaras dengan hak pekerja untuk keluar mengundi pada Pilihan Raya Umum ke-15 (PRU15) pada 19 November ini.Sehubungan itu, Saravanan menggesa semua majikan sektor swasta untuk memberi kebenaran kepada para pekerja bagi menunaikan tanggungjawab mereka sebagai pengundi.“Para majikan boleh mengambil langkah seperti memberi time-off (kebenaran keluar) kepada pekerja yang mengundi di tempat pengundian yang berdekatan atau memberi pelepasan kepada pekerja yang perlu mengundi di tempat pengundian yang jauh.“Pekerja yang memerlukan lebih daripada satu hari untuk ke tempat mengundi pula boleh mengambil cuti tahunan,” katanya menerusi kenyataan hari ini.

Majikan yang tidak mematuhi peruntukan di bawah Subseksyen 25(1) Akta 5, boleh didakwa dan didenda RM5,000 atau penjara setahun sekiranya disabitkan kesalahan.Subseksyen 25(1) Akta 5 memperuntukkan tiap-tiap majikan hendaklah, pada hari mengundi, membenarkan suatu tempoh yang munasabah bagi tiap-tiap pemilih yang bekerja dengannya mengundi, dan tiada majikan boleh membuat apa-apa potongan daripada gaji atau saraan lain mana-mana pemilih itu atau mengenakan ke atasnya atau menuntut daripadanya apa-apa penalti oleh sebab dia tidak hadir bekerja dalam tempoh itu.


Peniaga kecil terima manfaat rezeki PRU

(Antara gerai yang diusahakan anak-anak nelayan)

BAYAN LEPAS, 10 November- Selain musim perayaan atau cuti umum dan cuti sekolah, PRU15 juga menjadi sandaran kepada usahawan kecil menjana pendapatan sambilan dan berlebihan daripada biasa. Tidak terkecuali, Pulau Pinang, yang terkenal dengan jolokan ‘syurga makanan’.Jelas, musim pilihan raya kali ini memberi peluang kepada peniaga-peniaga kecil untuk menjana pendapatan lebih berbanding waktu biasa."Saya dari komuniti nelayan, kami buat perniagaan hanya untuk anak-anak nelayan, tetapi dalam tempoh pilihan raya ni rezek Alhamdulillah banyak tempahan dari luar untuk pondok-pondok panas, ada tempahan banyak, harap-harap ia akan berterusan," kata Rosli Yusof, nelayan dan usahawan makanan.

(Rosli Yusof, nelayan dan usahawan makanan)

Sementara itu bagi Ishak Mohd Ali, tempahan yang diterimanya semakin bertambah dalam tempoh musim PRU kali ini."Kadang-kadang tempah sampai 200 hingga 300 ratus bungkus, jadi saya rasa mungkin disebabkan kemeriahan sambut pilihanraya,"katanya.Rata-rata usahawan kecil di negeri Pulau Pinang mendapati limpahan rezeki tidak hanya terhad daripada pekerja dan penyokong parti, malah kehadiran orang luar yang sekadar ingin meninjau perkembangan kempen di sesuatu kawasan juga menjadikan perniagaan kecil seolah-olah lubuk rezeki kepada golongan ini yang kebanyakannya terdiri daripada warga emas.

(Tempahan semakin bertambah ketika musim pilhan raya)


PDRM keluarkan lebih 3,000 permit berkempen PRU15 di seluruh negara

KUALA LUMPUR, 10 November- Polis Diraja Malaysia (PDRM) mengeluarkan sebanyak 3,457 permit bagi mengadakan ceramah sepanjang kempen Pilihan Raya Umum ke-15 (PRU15) setakat selasa.Pengarah Operasi PRU15 PDRM Datuk Seri Hazani Ghazali berkata daripada jumlah itu, 623 permit dikeluarkan di Sabah, Johor (482), Perak (413), Sarawak (372), Selangor (320), Kedah (257), Pahang (230), Negeri Sembilan (203), Melaka (162), Pulau Pinang (122), Kelantan (107), Terengganu (77), Perlis (45) dan Kuala Lumpur (44).Beliau berkata pada masa sama, PDRM mengesan 177 ceramah yang tidak memiliki permit iaitu 39 di Negeri Sembilan, Perak (38), Selangor (25), Kedah (21), Kuala Lumpur (18), Johor (17), Pahang (sembilan), Terengganu (enam), Sarawak (tiga) dan Kelantan (satu).Mengenai kesalahan berkaitan PRU15, Hazani berkata di Johor kes pertama melibatkan seorang lelaki ditahan kerana disyaki membakar dan membaling mercun terlarang jenis 'Cake Repeater 138 Shot' di bahagian belakang pentas tapak kawasan ceramah Parti Pakatan Harapan (PH) di Jalan Bistari 4/1, Taman Yayasan, Segamat."Suspek ditahan kerana mercun dibakarnya boleh membahayakan orang ramai yang hadir mendengar ceramah PH berkenaan dan disiasat di bawah Seksyen 8 Akta Bahan Letupan 1957," katanya dalam kenyataan hari ini.Hazani berkata kes kedua pula melibatkan seorang lelaki tempatan ditemukan dalam keadaan mabuk telah membuat provokasi dengan mematahkan kayu dan membuang bendera Barisan Nasional (BN) di tepi Jalan JB Air Hitam berhadapan sebuah bank di Taman Senai Utama, Senai.Beliau berkata kes ketiga di Pulau Pinang, melibatkan seorang lelaki tempatan disyaki memeras ugut pengadu yang ingin memasang bendera di Jalan Padang Tembak, Ayer Itam di kawasan Parlimen Bukit Bendera."Suspek mendakwa bahawa kawasan Ayer Itam adalah kawasan jajahan di bawahnya jika mahu pasang bendera perlu membuat bayaran."Jika tidak suspek akan mengganggu dan minta konco-konconya membuat kacau di kawasan terlibat," katanya sambil menambah kes itu disiasat di bawah Seksyen 385 Kanun Keseksaan kerana melakukan pemerasan.

(Pengarah Operasi PRU15 PDRM Datuk Seri Hazani Ghazali)

Bagi kes keempat di Kelantan, seorang pengadu yang berada di Dewan Jeram Tekoh, Gua Musang, telah membuka aplikasi WhatsApp Group 'Anak Muda Tolak Kuli P32' dan mendapati ada seorang peserta dikenali sebagai Aznan Rosmadi telah memuat naik gambar kertas undi."Kertas undi berkenaan memaparkan nama parti dan calon yang bertanding di Parlimen Gua Musang. Pengadu musykil bagaimana kertas undi berkenaan diperoleh dan tujuan ia dimuat naik dalam kumpulan WhatsApp," katanya.Selain itu, PDRM turut membuka 22 kertas siasatan di seluruh negara melibatkan pelbagai kesalahan PRU15 antaranya di Sarawak, Sabah dan Selangor yang disiasat di bawah Seksyen 427 Kanun Keseksaan kerana khianat.Di Sarawak, bertempat di pejabat DAP Cawangan Sarikei, seorang pengadu memaklumkan pekerja dikenali dengan nama panggilan 'Tengki' mengatakan di sepanjang Jalan Masjid Lama Sarikei, bermula daripada sebuah farmasi hingga hadapan Jalan Sugarbun, Sarikei bendera parti DAP telah dipatahkan lebih kurang 30 batang oleh individu tidak dikenali.Sementara itu di Sabah, bertempat di Kampung Kolapis Laut, Beluran, seorang pengadu mendapat makluman daripada ahli parti Warisan bahawa terdapat tiang bendera parti itu telah dirosakkan anggaran empat tiang yang diletakkan di laluan pejalan kaki tepi jalan Taman Arif.Hazani berkata pengadu tidak pasti motif atau tujuan serta individu yang melakukan perkara berkenaan.“Siasatan di lokasi kejadian mendapati beberapa tiang bendera jenis paip PVC berwarna putih telah dirosakkan.“Terdapat beberapa bendera parti berkenaan berada di atas tanah dan jalan raya manakala tempat kejadian adalah gelap dan lampu jalan tidak berfungsi,” katanya sambil menambah tiada saksi berhubung kejadian itu.Di Selangor pula, bertempat di Kajang, seorang pengadu membuat laporan polis telah melihat bendera BN yang diletakkan di hadapan rumah kawasan parkir telah dirosakkan dengan dikoyakkan dan cubaan mencabut ikatan buluh.Hazani berkata pengadu mengesyaki ada pihak tidak bertanggungjawab dan mempunyai hasad dengki.“Perbuatan ini boleh menimbulkan perasaan marah dan tidak puas hati di mana perlu menghormati sensitiviti jiran dan parti yang disokong setiap individu,” katanya.Sementara itu, di Johor Bahru, polis telah membuka tiga kertas siasatan berkaitan kesalahan sempena PRU 15 di negeri ini, setakat semalam.Jurucakap Media PRU15 Ibu Pejabat Polis Kontinjen Johor Supt Ibrahim Mat Som berkata tiga kertas siasatan yang dibuka, akan disiasat di bawah Seksyen 427 Kanun Keseksaan, Seksyen 500 KK dan Seksyen 233 Akta Komunikasi dan Multimedia 1998.Katanya, sebanyak 477 permohonan permit ceramah oleh parti politik bertanding bagi kempen PRU15 telah pun diluluskan, setakat ini.- BERNAMA


PRU15: Undi luar bandar jadi penentu kemenangan

KUALA LUMPUR, 10 November- Undi daripada masyarakat luar bandar dan pedalaman boleh dianggap ‘emas’ kepada parti politik susulan kumpulan itu adalah suara penentu kepada kemenangan pada setiap kali pilihan raya umum diadakan.Jumlah kerusi parlimen di luar bandar dan pedalaman termasuk kawasan yang memiliki penempatan FELDA merekodkan lebih separuh daripada keseluruhan 222 kerusi dipertandingkan iaitu sebanyak 155 kerusi mengikut rekod parti politik dan menurut beberapa penganalisis politik, ia tidak lagi bersifat ‘putih’ kepada sesebuah parti politik berbanding sebelum ini.Berikutan perubahan landskap politik negara yang kian dinamik selain disumbang dengan kerancakan proses urbanisasi, tahap pendidikan serta kadar liputan Internet semakin meluas, mereka percaya persaingan politik di kawasan-kawasan berkenaan yang kini disifatkan terbuka, akan bertambah sengit.Menyifatkan Pilihan Raya Umum ke-15 (PRU15) adalah PRU paling sukar diramal, penganalisis politik juga melihat Sabah dan Sarawak yang masing-masing memiliki 25 dan 31 kerusi serta kawasan yang mempunyai kem tentera juga tidak lagi bersifat deposit tetap kepada sesebuah gabungan politik.Pensyarah Kanan Fakulti Sains Pentadbiran dan Pengajian Polisi Universiti Teknologi MARA Kampus Raub, Pahang Dr Che Hamdan Che Mohd Razali berkata berdasarkan kepada kajian terhadap dua siri pilihan raya umum sebelum ini, negeri yang mempunyai kawasan tanah rancangan FELDA menunjukkan trend penyusutan sokongan daripada pengundi kepada Barisan Nasional (BN).“Kawasan FELDA umpamanya, saya melihat dari segi trend sokongan pengundi sekitar 60.7% pada PRU13 telah menurun secara drastik kepada 46.2% pada PRU14. BN tidak lagi boleh mengharapkan kemenangan mudah di kerusi-kerusi di kawasan rancangan FELDA.“Parti-parti politik ini berkongsi segmen pengundi yang sama maka dari segi pola pengundian, ia memberi kelebihan kepada parti yang mampu meraih sokongan maksimum pengundi,” katanya kepada Bernama.Antara kawasan Parlimen yang dikategorikan luar bandar dan pedalaman adalah Jempol, Jelebu dan Kuala Pilah di Negeri Sembilan; Pagoh, Sekijang, Labis, Segamat, Ledang, Kulai dan Tebrau di Johor); Bentong, Raub dan Temerloh (Pahang); Dungun, Setiu, Kuala Nerus (Terengganu) serta Jerlun, Padang Terap, Pokok Sena, Baling, Sik (Kedah). Di Sabah, ia membabitkan antaranya Kudat, Kota Marudu, Kota Belud, Tuaran dan Papar manakala di Sarawak pula adalah Batang Lupar, Batang Sadong, Lubok Antu, Saratok, Kapit, Hulu Rajang, Sibu dan Baram.Che Hamdan berkata selain mengharapkan sokongan pengundi setia, kelompok pengundi muda termasuk yang pertama kali mengundi juga bakal menentukan kemenangan di sesebuah kawasan.Senada dengan Che Hamdan, penganalisis politik Universiti Utara Malaysia Prof Dr Mohd Azizuddin Mohd Sani berkata pola pengundian masyarakat luar bandar kini semakin berubah berikutan kepesatan pembangunan selain tahap pendidikan yang diterima.Mengambil contoh FELDA, beliau berkata ada sebahagiannya kini adalah kawasan bandar dan pengundi khususnya generasi ketiga dilihat bersifat lebih terbuka berbanding dua generasi sebelum itu.“Generasi pertama misalnya, mereka mungkin cenderung memilih parti sebelum ini manakala generasi kedua yang memiliki tahap pendidikan lebih baik, mereka akan melihat kepada isu namun masih mengenang jasa kerajaan.“Generasi ketiga termasuklah pengundi 18 tahun, mereka inilah yang lebih terbuka dan cenderung mengundi mengikut play group mereka serta melihat tawaran yang memberi kelebihan kepada mereka. Oleh itu, pilihan raya kali ini tiada kawasan boleh dianggap deposit tetap kepada mana-mana parti,” katanya.Beliau berkata berlainan dengan kawasan bandar, ia masih dilihat sebagai deposit tetap kepada Pakatan Harapan (PH) dan untuk parti lain memenanginya, ia memerlukan usaha berlipat ganda manakala bagi Sabah dan Sarawak, parti-parti politik di kedua-dua negeri itu boleh memberikan sokongan kepada mana-mana gabungan di Semenanjung.Presiden Gabungan Wawasan Generasi FELDA Tan Sri Rozali Ismail dalam sidang media pada 3 November lepas dilapor berkata gabungan itu yang mempunyai keahlian seramai 135,000 di 317 tanah rancangan di seluruh Malaysia termasuk Sabah, berikrar menyokong BN pada PRU15.Suruhanjaya Pilihan Raya menetapkan hari pengundian pada 19 November manakala pengundian awal pada 15 November. - BERNAMA


Bentuk kerajaan campuran jika tiada majoriti mudah perlu keputusan sebulat suara -Ismail Sabri

(Perdana Menteri Datuk Seri Ismail Sabri Yaakob (tengah) meluangkan masa beramah mesra bersama peniaga ketika melakukan tinjauan mesra di Pasar Malam Durian Tunggal/BERNAMA)

DURIAN TUNGGAL, 10 November- Perdana Menteri Datuk Seri Ismail Sabri Yaakob mengakui perlu ada kerjasama baharu antara parti politik sekiranya tiada parti yang menang majoriti mudah pada Pilihanraya Umum ke-15 (PRU15), 19 November ini. Beliau berkata, jika perkara itu tidak dilakukan, situasi Parlimen tergantung pasti berlaku kerana sebuah kerajaan tidak dapat diwujudkan."Kalau tidak ada satu parti yang mempunyai 'simple majority' (majoriti mudah), tentu saja memerlukan kerajaan campuran, kalau tidak Parlimen akan tergantung.  "Sebab itulah kita pun tak tahu lagi ada ke tidak parti yang mempunyai majoriti secara sendiri untuk membentuk kerajaan, memang kena ada kerajaan campuran,” katanya selepas melakukan tinjauan mesra di Pekan Durian Tunggal, di sini pada Rabu.Turut hadir, Ketua Menteri Melaka, Datuk Seri Sulaiman Md Ali; Pengerusi Barisan Nasional (BN) negeri, Datuk Seri Ab Rauf Yusoh serta calon BN Parlimen Alor Gajah, Shahril Sufian Hamdan.Bagaimanapun, tambahnya, sekiranya ia berlaku, beliau meletakkan kepercayaan kepada Barisan Nasional (BN) untuk memikirkan bentuk kerjasama yang akan dijalinkan nanti.“Keputusan besar seperti ini, parti yang akan membuat keputusan. Tidak boleh individu untuk membuat keputusan mahu PKR ke, mahu Perikatan Nasional (PN) ke, mahu Pakatan Harapan (PH) ke, tidak mahu itu dan tidak hendak ini, parti akan buat keputusan,” katanya.

(Perdana Menteri Datuk Seri Ismail Sabri Yaakob (tengah) meluangkan masa beramah mesra bersama peniaga ketika tinjauan mesra di Pasar Malam Durian Tunggal/BERNAMA)

Beliau turut diminta mengulas calon Perdana Menteri sekiranya BN berjaya membentuk kerajaan."Kita tunggu BN menang dulu baru kita boleh cerita siapa nak jadi PM siapa nak jadi TPM (Timbalan Perdana Menteri), kita menang dulu," katanya.Dalam pada itu, Perdana Menteri juga berkata, keputusan mengenai cadangan cuti umum sehari sebelum hari pengundian. akan dibuat kerajaan sedikit masa lagi."Tunggu saya umumlah, hari ini surat khabar dah ada 'byline' tapi detailnya tunggu kemudian," katanya.


Negeri Sembilan turut umum cuti pada 18 November

(Cuti umum adalah untuk menggalakkan rakyat di Negeri Sembilan membuat persiapan dan menunaikan tanggungjawab sebagai pengundi dalam PRU15/FOTO HIASAN BERNAMA)

SEREMBAN, 9 November- Kerajaan Negeri Sembilan turut mengumumkan cuti umum pada 18 November ini, sehari sebelum hari pengundian Pilihan Raya Umum ke-15 (PRU15).

Setiausaha Kerajaan Negeri Datuk Dr Razali Ab Malik berkata perkara itu diputuskan dalam Majlis Mesyuarat Kerajaan Negeri Sembilan pada Rabu.

Katanya cuti umum pada hari berkenaan bagi memberi laluan kepada pengundi menunaikan tanggungjawab mengundi dalam PRU15.

"Cuti umum ini adalah untuk menggalakkan rakyat di negeri ini membuat persiapan dan menunaikan tanggungjawab sebagai pengundi dalam PRU15 pada 19 November," katanya dalam satu kenyataan di sini.

(Setiausaha Kerajaan Negeri Sembilan (SUK) Datuk Dr Razali Ab Malik/BERNAMA)

Terdahulu, Kerajaan Negeri Selangor bersetuju memberi cuti umum sehari sebelum hari pengundian.

Suruhanjaya Pilihan Raya (SPR) menetapkan 19 November ini sebagai hari pengundian manakala 15 November ialah hari pengundian awal.-BERNAMA


Semua calon BN dinasihat berkempen secara sihat - Mohamad Hasan

CHEMBONG, 9 November- Semua calon Barisan Nasional (BN) Pilihan Raya Umum ke-15 (PRU15) dinasihatkan supaya kempen secara sihat.  Timbalan Presiden Barisan Nasional, Datuk Seri Mohamad Hasan berkata anak buahnya perlu mengelakkan perbuatan negatif semasa berkempen dan mendapatkan semula kepercayaan rakyat dengan mengemukakan matlamat yang jelas.  "Nasihatkan Semua anak buah supaya berkempen secara sihat jangan menghina mencaci orang dan beritahu apa kita nak buat kerajaan macam mana kita nak tubuhkan supaya negara diberi mandat. Negara ini diuruskan baik semula," kata Mohamad kepada media di pasar malam, di sini. Datuk Seri Mohamad Hasan juga calon Barisan Nasional Rembau membuktikan pelaksanaan kempen secara sihat apabila bertegur sapa dan bertanya khabar dengan calon Pakatan Harapan, Jufitri Joha yang berkempen di tempat yang sama.  Kehadiran kedua-dua calon itu turut diterima baik oleh pengunjung pasar malam Chembong.

(Timbalan Presiden Barisan Nasional, Datuk Seri Mohamad Hasan ditemui media ketika beramah mesradengan pengunjung pasar malam di Chembong)


Telefon bimbit tidak boleh dibawa ke dalam tempat mengundi -SPR

KUALA LUMPUR, 10 November- Pengundi tidak dibenarkan untuk menggunakan telefon bimbit ketika membuang undi di tempat mengundi dalam Pilihan Raya Umum ke-15 (PRU15).

Suruhanjaya Pilihan Raya (SPR) dalam satu infografik yang dimuat naik di platform social media mereka pada Rabu memasukkan perkara tersebut dalam 10 langkah pengundian perlu dipatuhi oleh pengundi ketika mengundi pada 19 November ini.

Larangan itu yang disenaraikan sebagai langkah keenam dalam maklumat grafik itu menunjukkan bahawa ia tidak dibenarkan, di mana pengundi akan diminta menyerahkan telefon bimbit kepada pegawai bertugas apabila mengambil kertas undi.

Selepas mengundi, pengundi akan kembali kepada petugas berkenaan untuk mengambil kembali telefon bimbit mereka ketika keluar dari tempat mengundi.

(Pengundi tidak dibenarkan untuk menggunakan telefon bimbit ketika membuang undi di tempat mengundi dalam Pilihan Raya Umum ke-15 (PRU15)/BERNAMA)

Bulan lalu, Pengerusi PEJUANG, Tun Dr Mahathir Mohamad menggesa SPR mengharamkan telefon bimbit di dalam pusat mengundi, demi menjaga hak dan privasi pengundi serta mencegah korupsi.

Beliau mendakwa sesetengah parti politik membayar pengundi untuk mengundi mereka, dengan syarat diberikan sebagai bukti.


Ku Li dekati belia guna Tik Tok

KUALA LUMPUR, 9 November- Calon veteran daripada Barisan Nasional (BN), Tengku Razaleigh Hamzah mencuri tumpuan apabila menggunakan Tik Tok untuk berkempen bagi Pilihan Raya Umum ke-15 (PRU15). Perkembangan globalisasi yang memperlihat kewujudan pelbagai platform media sosial, dimanfaatkan sepenuhnya Tengku Razaleigh.Beliau yang dikenali dengan panggilan 'Ku Li' menggunakan medium itu untuk mendekati para pengundi terutama belia.Beliau turut berkongsi profil dan aktiviti sepanjang tempoh berkempen.Tik Tok beliau kini memiliki pengikut lebih 2,700 orang dan jumlah itu bertambah setiap hari.PRU15 menyaksikan Ku Li sekali lagi bertanding bagi mempertahankan kerusi Gua Musang.

(Calon veteran daripada Barisan Nasional (BN), Tengku Razaleigh Hamzah)


"Nat Bukit Pinang" diserbu calon-calon parlimen Pokok Sena

KEDAH, 9 November- Nat Bukit Pinang menjadi medan calon-calon yang bertanding bagi kerusi Parlimen Pokok Sena bertemu peniaga dan orang ramai khususnya para pengundi di kawasan itu.Calon Barisan Nasional (BN), Noran Zamini Jamaluddin; Calon Perikatan Nasional (PN), Datuk Ahmad Yahya; dan calon Pakatan Harapan (PH), Datuk Mahfuz Omar turun berkempen bagi meraih sokongan pengundi.

(Orang ramai turut mengambil kesempatan merakamkan gambar kenangan bersama calon-calon)

Walaupun berbeza fahaman politik, keharmonian dan kemesraan antara calon-calon yang bertanding jelas kelihatan. Orang ramai turut mengambil kesempatan merakamkan gambar kenangan bersama calon. Bagi Calon BN, Noran Zamini, orang ramai terutama golongan muda kini sudah celik dan matang dalam membuat sesuatu keputusan. "Sebenarnya ketika saya sampai kebanyakan rakyat Pokok Sena sudah ada keputusan. Mereka cuma tunggu hari mengundi saja, sebab itu warga Pokok Sena bagi tahu saya En Noran jangan risau kerana perbandingan antara rekod BN dan setelah PH diberi peluang itu telah dinilai oleh orang tempatan.

Jadi untuk mengembalikan kestabilan ekonomi orang Pokok Sena saya rasa wajar untuk pengundi Pokok Sena beri peluang dan ruang kepada BN untuk kembali menerajui kepimpinan di peringkat parlimen Pokok Sena," katanya ketika ditemui media di sini.


PRU15: Calon BN Parlimen Tenggara santuni masyarakat orang asli Kampung Kemps Menang

BANDAR TENGGARA, 9 November- Calon Barisan Nasional (BN) bagi kawasan Parlimen Tenggara Manndzri Nasib memulakan kempen hari kelima hari ini dengan menyantuni masyarakat orang asli di Kampung Kemps Menang di sini.Beliau cukup dikenali oleh masyarakat orang asli disitu kerana pernah membantu menjalankan kerja-kerja sanitasi di tiga kampung orang asli yang berada dibawah Parlimen Tenggara. "Yang sinilah kita singgah ini,sebab dua itu sudah sampai dan hari ini kita menyantuni Pak Wahid kena strok kita jumpa,dan rumah yang ini kita santuni. Kita pernah sanitasi. Kenangang kita masa zaman PKP dulu", katanya kepada media.

Tambahnya,beliau turut menggunakan media sosial sebagai medium bagi berkempen dalam usahanya mendekati pengundi-pengundi muda di parlimen tersebut.Parlimen Tenggara menyaksikan saingan empat penjuru menyaksikan persaingan Manndzri Nasib mewakili BN,Lt. Kol. (B) Mohd. Nazari Bin Mokhtar mewakili Perikatan Nasional (PN),M Azhar Palal mewakili GTA dan Zuraidah Zainab dari Pakatan Harapan (PH).Pada Pilihan Raya ke-14 lalu,Kerusi tersebut disandang oleh Datuk Seri Dr. Adham Baba dengan majoriti 5,933 undi.


PRU15: Pengundi baharu sedia tunai tanggungjawab

GOMBAK, 9 November- Pengundi baharu atau daftar pemilih muda, sedia menunaikan tanggungjawab masing-masing buat kali pertama, pada Pilihan Raya Umum ke-15 (PRU15), 19 November ini. Namun, rata-ratanya menyuarakan harapan mandat diberi kepada kerajaan stabil, aman dan mendengar suara anak muda termasuk mengatasi masalah pengangguran."Saya rasa tidak sabar dan gementar, ini kali pertama saya nak mengundi. Jadi bagi saya undi generasi untuk zaman sekarang amat pentinglah untuk generasi saya yang akan datang", kata Adam Hanif."Saya berumur 19 tahun, saya teruja mengundi buat kali pertama. Saya harap anak-anak muda memilih dan menyokong pemimpin yang stabil mendengar suara anak muda di Malaysia", menurut pengundi muda, Mohd Firdaus Mohd Yusof."Saya cuma harap pemimpin yang selalu turun padang lah untuk ambil tahu pasal rakyat sebab dia nak mengubah sesuatu dia perlu ambil tahu dulu. Jadi, saya harap seperti itulah, kata Khaidir Amiruddin.

Seramai 13,739 pengundi baharu berusia 18 hingga 20 tahun di Parlimen Gombak yang layak mengundi pada PRU15, manakala pengundi berusia 21 hingga 29 tahun pula seramai 45,022 orang pengundi.Selain itu, pengundi biasa termasuk warga emas di Gombak juga mengharapkan kerajaan yang stabil dan menyeru pengundi yang layak untuk keluar mengundi bagi menunaikan tanggungjawab sebagai rakyat Malaysia."Kepada pengundi-pengundi muda yang buat kali pertama supaya keluar mengundi tidak kira siapa yang anda pilih, pastikan anda mengundi, kata Sarjeet Singh kepada pemberita."Kita harap masa dalam pilihan raya ini sesiapa pun yang dipilih itu kita akan sanjung kita akan terima dan akan ikut pemimpin kita tapi amanah yang dipegangkan oleh pemimpin itu jangan disia-siakan", kata Baldiv Singh.


Kesihatan, pendidikan, keusahawanan fokus utama di Kuala Nerus

(Calon Barisan Nasional parlimen Kuala Nerus, Datuk Mohd Khairuddin Aman Razali, meneruskan kempen bertemu penduduk setempat)

KUALA NERUS, 9 November- Segmen Kesihatan, Pendidikan dan Keusahawanan menjadi fokus utama bagi calon P035 Kuala Nerus, Datuk Mohd Khairuddin Aman Razali untuk rakyat di kawasan itu. Tiga segmen tersebut akan diusahakan menerusi tabung yang akan ditubuhkan nanti. Datuk Khairuddin berkata, tabung ini akan dikembangkan untuk penduduk Kuala Nerus mendapatkan bantuan tambahan selain bangkit dari pandemik COVID-19.

Walapun tabung seumpama ini telah ada diperingkat negeri atau persekutuan, namun ia lebih bersifat umum. Bagaimanapun dengan adanya tabung khas yang akan ditubuhkan nanti dapat membantu rakyat dikawan Kuala Nerus secara khusus.  "Ia hari ini diperingkat persekutuan dah ada atau peringkat negeri dah ada tapi dia pelbagai, tapi ia adalah umum dia berlaku dari sudut berlaku saingan yang banyak, untuk rakyat saya fokus buat satu tabung, nama tabung saya akan umum nanti lebih terperinci,"katanya. Terdahulu beliau beramah mesra dengan penduduk dan usahawan di kawasan tersebut.


Menaik taraf Kota Bharu sebagai bandar raya

Kota Bharu, 9 November- Agenda menaik taraf status Kota Bharu kepada bandar raya menjadi agenda calon Barisan Nasional (BN), Datuk Rosmadi Ismail.Jelasnya, Kota Bharu mempunyai prospek yang baik dari sudut pelancongan dan warisan sejarah silam yang menarik buat tatapan pelancong."Kita kena bangunkan kembali aktiviti ekonomi di Kota Bharu ini dalam segala hal,saya rasa Kota Bharu ini prospek yang bagus Tourism (Pelancongan).

"Kita amat strategik sebenarnya, Kita (Kota Bharu) bersebelahan dengan Thailand. Kita mempunyai satu kelebihan berbanding negeri lain", katanya kepada media.

(Calon Barisan Nasional Parlimen Kota Bharu, Datuk Rosmadi Ismail)

Beliau di temui media selepas melakukan tinjauan mesra ke atas peniaga di Kompleks Bazar Tok Guru, Kota Bharu. Parlimen Kota Bharu menyaksikan persaingan sengit apabila enam parti politik bersaing merebut kerusi Parlimen itu yang ketika ini disandang Setiausaha Agung PAS, Datuk Seri Takiyuddin Hassan.


Menaik taraf Kota Bharu sebagai bandar raya jadi agenda calon BN


Kuasa pengundi muda, corak masa depan politik negara

SEREMBAN, 9 November- Lebih 232,000 pengundi baharu dan muda di Negeri Sembilan bakal melaksanakan tanggungjawab masing-masing, pada Pilihanraya Raya Umum ke-15 (PRU15). Malah kuasa mengundi daripada golongan berkenaan tidak boleh dipandang ringan kerana mereka boleh menjadi penentu kemenangan sesebuah parti yang bertanding. Di Negeri Sembilan, terdapat 53, 226 pengundi berusia 18 hingga 20 tahun, manakala 179,153 pengundi adalah 21 hingga 29 tahun.

Jumlah pengundi kategori umur tersebut adalah yang tertinggi di Negeri Sembilan. Berdasarkan kajian, Pensyarah Kanan Fakulti Kepimpinan dan Pengurusan Universiti Sains Islam Malaysia (USIM), Dr. Sofia Hayati Yusoff berkata sebanyak 70% pengundi muda bersedia untuk mengundi dalam PRU15.

(Pensyarah Kanan, Fakulti Kepimpinan dan Pengurusan USIM, Dr. Sofia Hayati Yusoff)

Kandungan media sosial calon menjadi platform utama menarik minat dan menyakinkan pengundi muda memilih calon. "Mahasiswa saya 76% menyatakan dalam PRU15 melihat calon bertanding penting daripada parti politik yang diwakili bertanding mengikut analisa", katanya. Pengundi muda pula berharap pemimpin baharu peka dengan masalah dihadapi rakyat dan fokus kepada pemulihan ekonomi negara. Sementara itu, beberapa pengundi muda yang ditemui mempunyai harapan yang tersendiri dalam melaksanakan tanggungjawab sempena PRU15."Saya berumur 18 tahun, pertama kali mengundi, Saya nak undi yang menjaga kebajikan rakyat", kata Nur Alya Zainab Azman.

(Pengundi muda, Nur Alya Zainab Azman)

"Saya pertama kali mengundi di Seremban, semoga kerajaan baru membantu dalam pendidikan untuk anak muda", menurut Parani Parasuraman."Saya nak kerajaan yang berjiwa rakyat dan bertanggungjawab. Saya teruja nak undi pertama kali", kata Rabiatul Adibah Azhan.Kehadiran pengundi muda ini dilihat mampu mencorakkan masa depan negara. Ayuh pengundi muda bersama kita jalankan tanggungjawab demi kesejahteraan negara !!!Laporan disediakan Vimala kasturi verasamy, RTM


PRU15: PN hanya untungkan Bersatu

(Perdana Menteri yang juga Calon Barisan Nasional (BN) bagi Parlimen Bera P090 Datuk Seri Ismail Sabri Yaakob ketika hadir ke kenduri rakyat Kampung Bohor Baru/BERNAMA)

BERA, 8 November- Perikatan Nasional (PN) hanya menguntungkan Parti Pribumi Bersatu Malaysia (Bersatu) dalam Pilihan Raya Umum ke-15 (PRU15).Naib Presiden UMNO, Datuk Seri Ismail Sabri Yaakob berkata, ia dapat dilihat apabila bilik gerakan PN yang dibuka hampir di seluruh negara ketika PRU15 adalah daripada Parti PAS kerana parti itu memiliki lebih ramai ahli.  Beliau berkata PAS tidak belajar daripada kesilapan apabila tewas pada Pilihan Raya Negeri (PRN) di Melaka yang lalu kerana bekerjasama dengan Bersatu menyebabkan tiada calon daripada PAS yang bertanding.  Katanya, hal sama turut berlaku di PRN Johor, apabila Bersatu turut tewas walaupun negeri itu merupakan kubu Bersatu ketika itu.

(Naib Presiden UMNO, Datuk Seri Ismail Sabri Yaakob)

"Jadi saya percaya pada PRU15 kali ini jika PAS mengharapkan kemenangan daripada mereka mungkin menyebabkan mereka kecundang dan tidak memenangi kerusi seperti yang mereka jangkakan, sebab itu, saya kata PAS diperalatkan oleh Bersatu."Saya menyeru kepada PAS, apabila calon mereka tidak bertanding, eloklah memberi undi kepada Barisan Nasional", katanya kepada media selepas Kenduri Rakyat di Kampung Bohor Baru, Bera, Pahang.  Tambahnya, perkara sama turut berlaku dalam Pakatan Harapan (PH) apabila parti ini didominasi oleh Parti Tindakan Demokratik (DAP).


Polis terima laporan khianat bendera parti

KUALA LUMPUR, 9 November - Pihak Polis menerima satu laporan berkaitan perbuatan khianat dan merosakkan bendera parti di Taman Tun Dr Ismail pada Isnin.Ketua Polis Daerah Brickfields, Asisten Komisioner Amihizam Abdul Shukor berkata dalam kejadian pada pukul 7 pagi, seorang lelaki yang juga Ketua Pemuda BN Cawangan Lembah Kiara berusia 33 tahun telah dimaklumkan oleh rakannya melalui aplikasi WhatsApp bahawa bendera dan poster BN telah dirosakkan.

"Pengadu telah pergi ke tempat kejadian di Jalan Athinahpan Taman Tun Dr Ismail dan di jambatan di Jalan Burhanuddin Helmi 1, dia mendapati tali yang menggantung bendera dan poster BN telah dipotong," katanya menerusi kenyataan semalam.Amihizam berkata, kes disiasat di bawah Seksyen 427 Kanun Keseksaan.Sehubungan itu, Amihizam meminta semua pihak yang terlibat semasa Pilihan Raya Umum ke-15 (PRU15) supaya tidak membuat provokasi yang boleh mengganggu proses demokrasi negara ini."Ahli politik juga diingatkan supaya mengawal penyokong setiap parti agar tidak melakukan apa-apa perbuatan yang bercanggah dengan undang-undang dan peraturan."Sebarang maklumat boleh disalurkan kepada Hotline Polis Brickfields di talian 03-2297 9222, Hotline Polis Kuala Lumpur di talian 03-2115 9999 atau mana-mana balai polis yang berdekatan," katanya.


PRU15: ATM, RELA digerakkan bantu polis jika banjir - Hamzah

TASEK GELUGOR, 9 November - Angkatan Tentera Malaysia (ATM), Jabatan Sukarelawan Malaysia (RELA) dan pelbagai agensi lain akan digerakkan bagi membantu Polis Diraja Malaysia (PDRM) sekiranya berlaku bencana banjir ketika Pilihan Raya Umum ke-15 (PRU15).Menteri Dalam Negeri, Datuk Seri Hamzah Zainuddin berkata bantuan itu diperlukan kerana sebahagian besar kekuatan PDRM dikhususkan untuk PRU15.Katanya, di peringkat kementerian walaupun kira-kira 80,000 anggota polis telah digerakkan bagi menghadapi PRU15, lebih ramai diperlukan untuk bertugas jika berlaku banjir pada masa yang sama.

"Jadi kita telah mengarahkan pihak RELA untuk bersama membantu namun masih tidak cukup...saya turut minta bantuan daripada anggota tentera dan beberapa agensi lain sekiranya banjir berlaku ketika PRU15."Maklum sahajalah bila banjir berlaku, Ketua Polis Daerah adalah pengarah kawasan dan pada masa sama, mereka terpaksa menjaga keselamatan ketika pilihan raya," katanya kepada pemberita, di sini. Hamzah mengulas persediaan kerajaan jika berlaku bencana banjir ketika PRU15 berikutan beberapa kawasan telah pun mengalami banjir ketika ini.


Masyarakat India terus diperkasa

PULAU PINANG, 9 November- Masyarakat india akan tetap diberi kesamarataan dan akan terus memperkasakan masyarakat India..  Itu antara azam Calon BN Parlimen Permatang Pauh, Datuk Mohd Zaidi Mohd Said sekiranya memenangi kerusi pada PRU15, 19 November ini.  Beliau akan berusaha sebaiknya bagi memastikan golongan itu tidak terpinggir.

(Calon BN Parlimen Permatang Pauh, Datuk Mohd Zaidi Mohd Said)

"Apa-apa sahaja yang diminta oleh masyarakat india pada malam ini sekiranya saya menjadi ahli parlimen Permatang Pauh sudah semestinya akan saya perjuangka, ini janji saya kepada rakyat Permatang Pauh, apa-apa sahaja yang dibenarkan dalam perlembagaan saya akan perjuangkan sampai dapat untuk masyarakat india dalam Permatang Pauh, tidak ada alasan tidak ada sebab kenapa masyarakat india perlu disisihkan atau diketepikan kerana mereka juga menjadi penyumbang utama kepada pembangunan negara kita Malaysia selama ini dan akan datang," katanya selepas melancarkan jentera MIC bahagian Permatang Pauh,Seberang Jaya di Lorong Tuna, malam tadi.  Sementara itu, rata-rata masyarakat India yang ditemui di kawasan itu berharap agar berlaku perubahan di Permatang Pauh.  Perubahan yang diharapkan daripada segi pembangunan, kemudahan kepada masyarakat India dan sebagainya,  "Saya duduk di Permatang Pauh ini, saya pengundi Permatang Pauh saya inginkan sebuah sekolah tamil di kawasan Seberang Jaya permatang pauh ini," kata S.Jenny, J ketika ditemui pemberita."Membinakan rumah mampu milik prima untuk masyarakat kaum india iaitu 25% untuk kaum india di Permatang Pauh," kata M.Illya kepada pemberita.


Calon PRU15 perlu jalani ujian COVID-19, pastikan diri sihat sepanjang tempoh berkempen

SUNGAI BULOH, 8 November- Calon bagi Pilihan Raya Umum Ke-15 (PRU15) perlu menjalani ujian kendiri COVID-19 bagi memastikan mereka sihat untuk berkempen dan bertemu rakyat. Ia berikutan peningkatan kes harian COVID-19 yang sudah melepasi angka 4,000.Jelas Pengerusi Panel Penasihat Klinik Kesihatan Malaysia, Datuk Dr Kannan orang ramai perlu berhati-hati terutamanya kewujudan varian baharu COVID-19. "Saya cadangkan supaya calon-calon ini kalau didapati tidak sihat, lebih baik buat ujian saringan dan pastikan mereka tidak positif COVID-19."Dan jika didapati positif, lebih baik mereka jalani kuarantin kendiri dan tidak berjumpa dengan sesiapa pada masa itu," katanya.

Beliau ditemui RTM selepas melawat Klinik Komuniti Saujana Utama bersama calon Barisan Nasional, BN Sungai Buloh, Khairy  Jamaluddin. Kes harian COVID-19 di negara ini sejak 3 November lalu meningkat melebihi 4,000 kes. Justeru, terdapat pertubuhan kesihatan mahu calon yang berkempen melaksanakan ujian kendiri COVID-19 bagi mengelakkan penularan wabak berkenaan.


Jenayah khianat kempen PRU15, polis Melaka terima satu laporan

MELAKA, 8 November- Hanya satu laporan polis diterima PDRM Melaka berkaitan jenayah khianat sepanjang tempoh 3 hari berkempen, setakat ini.  Ketua Polis negeri, Datuk Zainol Samah berkata, kes mencabut bendera parti dan dicampak ke atas jalan raya itu kini disiasat mengikut Seksyen 427 Kanun Keseksaan. Bagaimanapun, tiada tangkapan dilakukan setakat ini.  Menerusi satu kenyataan, beliau mengingatkan semua calon dan parti politik untuk tidak menimbulkan sebarang provokasi sepanjang tempoh berkempen.  PDRM tegasnya tidak teragak-agak untuk mengambil tindakan terhadap individu yang menimbulkan provokasi, sehingga mengancam keselamatan dan ketenteraman awam.

(Semua calon dan parti politik diingatkan untuk tidak menimbulkan sebarang provokasi sepanjang tempoh berkempen)

Dalam pada itu katanya, PDRM telah meluluskan sebanyak 46 aktiviti ceramah bermula 5 November hingga 7 November yang diadakan di seluruh negeri membabitkan semua parti politik.


PRU15: Manifesto BN tawar 'PADU', 99 amal dan usaha

KUALA LUMPUR, 8 November - Barisan Nasional (BN) menampilkan Perancangan Amal dan Usaha (PADU) sebagai tawaran untuk rakyat bagi Pilihan Raya Umum Ke-15 (PRU15).Pengerusinya, Datuk Seri Dr Ahmad Zahid Hamidi menyifatkan PADU bukan sebagai janji manis atau indah malah pelan yang mempunyai sasaran yang jelas demi kemaslahatan semua."Di dalam PADU ini terdapat 99 Amal dan Usaha BN yang akan menjadi panduan kami dalam mengemudi tanah air kita menjadi negara berkemajuan."PADU adalah pelan yang serius dan rasional," katanya ketika membentangkan Manifesto BN secara maya malam Isnin.

Tambahnya, antara digariskan adalah penyelesaian nasional yang komprehensif bagi menjawab pelbagai isu paling mendesak seperti kos sara hidup yang tinggi."PADU akan melakukan satu revolusi besar-besaran dalam sistem pengagihan bantuan di seluruh negara dengan memperkenalkan skim bantuan pendapatan asas atau "Assistive Basic Income."Skim ini akan hadir sebagai jalan paling adil, munasabah dan strategik. Bukan sahaja bagi menangani kos sara hidup yang sangat membebankan. Namun bagi memastikan tiada lagi isi rumah yang terpaksa hidup di bawah garis kemiskinan," katanya lagi.


Pihak terlibat secara langsung dalam PRU15 perlu bertanggungjawab dengan tindakan penyokong

(Ketua Polis Negara, Tan Sri Acryl Sani Abdullah Sani/FOTO BERNAMA)

KUALA LUMPUR, 8 November - Pihak yang terlibat secara langsung dalam proses Pilihan Raya Umum ke-15 (PRU15) perlu memikul tanggungjawab dalam mengendali dan menguruskan sentimen penyokong masing-masing agar tidak berlaku insiden seperti di Tenom, Sabah pada hari penamaan calon Sabtu lepas.Ketua Polis Negara Tan Sri Acryl Sani Abdullah Sani berkata pihak seperti calon dan pengurus kempen perlu peka terhadap perkara itu bagi mengelak sebarang kejadian yang tidak diingini.Beliau berkata kejadian sedemikian merupakan contoh situasi penyokong tidak terkawal boleh mengganggu-gugat ketenteraman awam dan merupakan ancaman keselamatan."PDRM (Polis Diraja Malaysia) tidak akan berkompromi dalam menangani ancaman yang akan menjejaskan keselamatan dan ketenteraman awam."Demi kepentingan orang ramai, tindakan tegas akan diambil terhadap mana-mana pihak yang didapati sengaja melanggar undang-undang,” katanya kepada Bernama.

(Rusuhan berlaku di luar Pusat Penamaan Calon (PPC) selepas pencalonan Peter Anthony ditolak pada 5 Nov lalu/FOTO media sosial)

Acryl Sani berkata segala tindakan yang perlu akan diambil bagi memastikan semua pihak yang terlibat dapat menjalankan tugas mereka dalam keadaan selamat dan yakin tanpa sebarang provokasi."Dengan persiapan rapi yang telah kami lakukan, kita berdoa mudah-mudahan PRU15 ini dapat berjalan dengan lancar, tenteram, aman serta terkawal,” katanya.Sabtu lepas, tular menerusi media sosial rakaman video kekecohan berlaku di luar Pusat Penamaan Calon (PCC) Dewan DSP Antanom di Tenom apabila penyokong Parti Kesejahteraan Demokratik Masyarakat (KDM) merusuh sehingga memaksa anggota keselamatan melepaskan gas pemedih mata.Kekecohan yang berlaku di PPC PRU15 Parlimen Tenom berpunca daripada penolakan pencalonan Presiden KDM Datuk Peter Anthony.Pesuruhjaya Polis Sabah Datuk Idris Abdullah menyatakan penolakan pencalonan itu dilakukan Suruhanjaya Pilihan Raya dengan alasan Peter masih mempunyai kes mahkamah yang belum selesai. - BERNAMA


Dilarang terbangkan dron sepanjang PRU15

KUALA LUMPUR, 8 November -  Orang ramai dinasihat tidak menerbangkan dron tanpa kelulusan pihak berkuasa di kawasan tumpuan ramai sepanjang Pilihan Raya Umum Ke-15 (RPU15).Pihak Berkuasa Penerbangan Awam Malaysia (CAAM) menerusi hantaran di Facebook rasmi, berkata larangan termasuk sepanjang tempoh berkempen selama 14 hari sehingga hari pengundian pada 19 November nanti."Ini adalah untuk memastikan kelancaran PRU15 selain bagi mengelak berlakunya sebarang kejadian tidak diingini terutamanya membabitkan aspek keselamatan dan sekuriti orang ramai khususnya para pengundi," menurut CAAM.

Semua pengendalian aktiviti dron tertakluk di bawah Seksyen 4 Akta Penerbangan Awam 1969 (Akta 3); Peraturan 98, Peraturan 140-144, Peraturan-Peraturan Penerbangan Awam Malaysia (MCAR 2016) dan Civil Aviation Directives (CADs).


Kempen politik di Johor lancar - Polis

JOHOR BAHRU, 7 November- Kempen semua 96 calon PRU15 di Johor berjalan lancar tanpa sebarang insiden.  Ketua Polis Johor, Datuk Kamarul Zaman Mamat berkata, sehingga hari kedua semalam, pihaknya tidak menerima sebarang laporan kes di lokasi-lokasi kempen dan ceramah. Polis juga tidak menolak sebarang permohonan untuk mendapatkan permit ceramah dan kempen, namun perlu mematuhi peraturan ditetapkan polis  Ia termasuk memastikan tidak ada pertembungan lokasi dan masa ceramah antara parti berlawanan.  "Begitu juga kempen berkenderaan lori atau van yang guna LCD, LED..kita sudah minta ketua polis daerah (KPD) aturkan jalan supaya tidak bertembung, kalau bertembung akan menyebabkan provokasi..tidak elok untuk masyarakat,"katanya. Sehingga kini, 87 pasukan Ops Cantas telah digerakkan bagi memastikan kelancaran kempen PRU15.

(Ketua Polis Johor, Datuk Kamarul Zaman Mamat)


Pelaporan media sepanjang PRU15, tiada sekatan selagi tidak bercanggah undang-undang

(Tan Sri Annuar Musa beramah mesra dengan penduduk kampung)

KOTA BHARU, 7 November- Tiada sekatan dan tidak wujud isu larangan media membuat laporan sepanjang PRU15 selagi tidak bercanggah undang-undang.

Menteri Komunikasi dan Multimedia Tan Sri Annuar Musa berkata, pelaporan media perlu mengikut garis panduan termasuk peraturan yang sudah ditetapkan Suruhanjaya Pilihan Raya (SPR).

Beliau berkata stesen televisyen dan radio milik kerajaan tetap dikehendaki menjalankan tugas seperti biasa terutama dalam menyampaikan dasar-dasar kerajaan selari dengan 'misi kerajaan hari ini'.

(Menteri Komunikasi dan Multimedia Tan Sri Annuar Musa)

"Bagi stesen-stesen kerajaan mereka dikehendaki terus menjalankan tugas seperti biasa untuk menyampaikan dasar dan program, aktiviti kerajaan pimpinan Yang Amat Berhormat Perdana Menteri sementara atas sifat individu yang mewakili parti.

"Tidak boleh menggunakan aset kerajaan atas kapasiti parti politik dan saya harap dasar itu jelas dan saya telah minta supaya agensi dan jabatan membuat pemantauan sewajarnya", katanya.

Mengulas lanjut Tan Sri Annuar berkata garis panduan itu diadakan kerana terdapat banyak aduan yang fleksibel.

Dalam perkembangan sama, beliau berkata, Polis Diraja Malaysia (PDRM) sentiasa menjalinkan kerjasama Suruhanjaya Komunikasi dan Multimedia Malaysia (MCMC) untuk membanteras penyebaran berita palsu serta melanggar undang-undang.Beliau ditemui media selepas menyampaikan sumbangan kepada mangsa ribut di Kampung Tegayong.Turut hadir, calon Barisan Nasional parlimen Ketereh, Marzuani Ardila Ariffin.


Demi kepentingan keluarga, UKE tarik diri bertanding

IPOH 6 November - Penceramah bebas, Datuk Mohammad Kazim Elias menjelaskan tujuannya menarik diri daripada menjadi calon Barisan Nasional (BN) di Parlimen Larut adalah demi kepentingan keluarga.Dikenali sebagai Ustaz Kazim Elias, 50, beliau mahu mengelak timbulnya masalah susulan abangnya Datuk Mohd Najmuddin Elias bertanding di Dewan Undangan Negeri (DUN) Batu Kurau mewakili Perikatan Nasional (PN-Bersatu)."Saya berpegang kepada prinsip tidak bertanding dalam bidang politik jika digandingkan bersama ahli keluarga selain ia juga merupakan amanat arwah ibu," katanya pada sidang media di Kompleks Darul Barakah, Manjoi di sini.Mohammad Kazim berkata pada mulanya beliau telah mengambil keputusan untuk menandatangani watikah sebagai calon BN Parlimen Larut, tanpa mengetahui bahawa Najmuddin turut menandatangani watikah untuk mewakili parti lain.

"Selepas beberapa rundingan dan perbincangan dengan keluarga, saya ambil keputusan untuk tandatangan watikah sebagai wakil BN...tetapi abang saya pun tandatangan satu lagi watikah parti lain tanpa kami ketahui.":Saya hormati dia dan beri laluan kepadanya," katanya. DUN Batu Kurau terletak di bawah Parlimen Larut selain DUN Selama dan Kubu Gajah.Pada 2 November, Mohammad Kazim menarik diri daripada bertanding mewakili BN di Parlimen Larut pada Pilihan Raya Umum ke-15 (PRU15) dan digantikan dengan Ketua Penerangan Pemuda UMNO Bahagian Larut Mohd Shafiq Fhadly Mahmud yang akan bertemu Auzaie Fadzlan Shahidi (Pejuang-Berjasa), Zolkharnain Abidin (PH-Amanah) dan Datuk Seri Hamzah Zainudin (PN-Bersatu). - BERNAMA


Mekanisme terbaik dicari, bantu selesai masalah pemandu e-hailing di Arau

ARAU, 6 November - Satu mekanisme terbaik bakal dibincangkan bersama pihak berkaitan bagi menyelesaikan masalah yang dihadapi pemandu e-hailing terutamanya di Arau.Calon Barisan Nasional Arau, Datuk Rozabil Abd Rahman berkata pemandu e-hailing didapati mengalami kesukaran khususnya ketika mengambil penumpang di kawasan Stesen Keretapi Arau terutamanya ketika berlaku kesesakan lalulintas.

"Saya telah menghubungi Ketua Pegawai Eksekutif KTM bagaimana cara hendak membantu mereka dan InsyaAllah pengurus wilayahnya akan berbincang dan mengenal pasti cara terbaik membantu mengurangkan kesesakan trafik di stesen KTM Arau," katanya.Dalam pada itu, pemandu e-hailing, Adnan Ibrahim berharap masalah yang dihadapi oleh pemandu-pemandu e-hailing di Arau dapat diselesaikan segera.

"Saya berharap ada pihak-pihak dapat membantu menyelesaikan masalah ini...ambil tindakan yang sepatutnyalah...untuk memudahkan kerja-kerja kami dan memudahkan pengguna pengangkutan awam," kata Adnan.


Ismail Sabri pilih kempen secara santai dan harmoni, elak serangan peribadi

BERA, 6 November- Strategi kempen pilihan raya secara santai, harmoni dan tidak menyerang peribadi lawan menjadi fokus Perdana Menteri Datuk Seri Ismail Sabri Yaakob pada Pilihan Raya Umum Ke-15 (PRU15) ini.Penyandang Parlimen Bera itu berkata, pemikiran pengundi masa kini khususnya pengundi kali pertama adalah berbeza berbanding dahulu, dan mereka lebih bijak serta matang dalam membuat keputusan.

"Rakyat sebenarnya ingin tahu apa yang telah dilaksanakan iaitu melalui inisiatif-inisiatif yang telah pun kita jelaskan, apa yang telah dilaksanakan. Dan inisiatif ini adalah berdasarkan bajet. Bajet maknanya yang akan dilaksanakan. Jadi kita terangkan apa yang telah dilaksanakan dan apa yang akan dilaksanakan melalui bajet yang telah dibentangkan. Jadi kita tidak bohong," katanya. Katanya lagi, serangan peribadi merupakan strategi lama dalam menambat hati rakyat ketika kempen pilihanraya kerana rakyat sudah bijak dan matang.  "Saya tidak memberikan fokus langsung setakat ini untuk serang sesiapa pun. Bagi saya apa produk yang kita hendak jual untuk beri kepada rakyat, lebih baik daripada memburukkan produk orang," kata Ismail di sini. Bercakap dalam sidang media selepas program Kenduri Rakyat Bersama Komuniti Bandar Kemayan, di sini Ismail Sabri berkata apa yang penting adalah tumpuan untuk mengangkat dan 'menjual' produk sendiri berbanding kaedah memburukkan produk pihak lain.

(Ismail Sabri beramah mesra dengan penduduk dalam satu program 'Kenduri Rakyat')

Menterjemahkan konsep Keluarga Malaysia, beliau beramah mesra dengan penduduk Melayu,Cina Dan India dalam satu program 'Kenduri Rakyat'.  Terkenal dengan sikapnya yang mesra, beliau dilihat bersalaman, berswafoto dan turut menjamu selera bersama penduduk di situ.  Sebelum itu, beliau memulakan kempen dengan menyantuni peniaga dan pengunjung di Pasar Sehari Kerayong.  Gagasan Keluarga Malaysia yang dicetuskan Ismail Sabri pada Oktober 2021, diterjemahkan dalam setiap programnya termasuklah ketika berkempen. Pada PRU15, Ismail Sabri yang merupakan penyandang kerusi Parlimen Bera sejak 2004 berdepan saingan tiga penjuru antara calon Pakatan Harapan Abas Awang yang bertanding atas tiket PKR dan Datuk Asmawi Harun daripada Bersatu yang mewakili Perikatan Nasional.


PRU15: Kestabilan masyarakat, bukti keharmonian - Ka Siong

BATU PAHAT, 6 November - Tempoh berkempen selama dua minggu akan dipastikan tidak sama sekali menyentuh mengenai isu perkauman.Calon Barisan Nasional (BN) Parlimen Ayer Hitam, Datuk Seri Dr. Wee Ka Siong berkata gerak kerja sepanjang tempoh berkempen perlu lebih harmoni seiring dengan tempoh perkhidmatannya di kawasan tersebut sejak 18 tahun lalu.

"Sejak sekian lama kita mulakan dengan inisiatif contohnya perayaan Deepavali bukan MIC sahaja buat perayaan lain seperti Tahun Baharu Cina, Hari Raya Puasa kita buat secara berkelompok...kita buat dalam suasana harmoni," katanya ketika ditemui pemberita selepas Program Komuniti Ayer Hitam lebih baik cegah anjuran Agensi Anti Dadah Kebangsaan (AADK) Johor di Ayer Hitam, di sini.Tambah Ka Siong yang juga Menteri Pengangkutan, perlunya setiap calon yang bertanding kali ini berkempen secara harmoni agar agenda pembangunan dan kemajuan dapat direalisasikan.


Empat individu ditahan disyaki melakukan pelbagai kesalahan berkaitan PRU15

KUALA LUMPUR, 6 November - Empat individu iaitu seorang di Selangor dan tiga di Sarawak ditahan Polis Diraja Malaysia (PDRM) kerana disyaki melakukan pelbagai kesalahan berkaitan Pilihan Raya Umum ke-15 (PRU15), semalam.Pengarah Jabatan Keselamatan Dalam Negeri dan Ketenteraman Awam Bukit Aman, Datuk Seri Hazani Ghazali memaklumkan PDRM juga telah membuka lapan kertas siasatan berkaitan PRU15.

"Ini melibatkan siasatan di bawah Seksyen 500 Kanun Keseksaan (KK) kerana fitnah, Seksyen 447 KK kerana menceroboh, Seksyen 506 KK melakukan ugutan jenayah dan Seksyen 147 KK kerana merusuh."Selain itu, siasatan di bawah Seksyen 233 (1) Akta Komunikasi dan Multimedia 1998 (AKMM), Peraturan-Peraturan Penerbangan Awam (PPPA) 2016, Seksyen 24(B)(10) Akta Pilihan Raya 1955 dan Seksyen 24(A)(2) Akta Pilihan Raya 1954," katanya menerusi kenyataan.Hazani yang juga Pengarah Operasi PRU15 PDRM berkata antara yang dibuka kertas siasatan itu adalah dua di Selangor mengikut Seksyen 500 KK, Seksyen 447 KK, Seksyen 233 AKMM 1998 dan Seksyen 143(1) PPPA 2016, satu di Pulau Pinang mengikut Seksyen 24(B)(10) Akta Pilihan Raya 1955 dan satu di Pahang di bawah Seksyen 506 KK.Tambah Hazani, bagi permit ceramah pula, PDRM telah mengeluarkan sebanyak 289 permit iaitu 52 permit di Perak, Johor (47), Selangor (32), Kedah (29), Sabah (28), Sarawak (22), Pulau Pinang (18), Negeri Sembilan (15), Pahang dan Melaka masing-masing (14), Terengganu (tujuh), Kelantan (enam), Perlis (tiga) dan Kuala Lumpur (dua)."Sebanyak 19 ceramah tidak berpermit dikesan, dengan di Selangor mencatatkan jumlah tertinggi iaitu 11 kes, Perak (lima), Pahang (satu), dan Terengganu (dua)," katanya.


Saingan DUN Perlis, pertembungan enam penjuru di Titi Tinggi dan Bintong

KANGAR, 5 November- Perlis antara negeri yang turut membubarkan Dewan Undangan Negeri (DUN) selain Pahang dan Perak pada Pilihan Raya Umum ke-15 (PRU15) kali ini.

Antara yang menjadi tumpuan di Parlimen Padang Besar ialah kerusi DUN Titi Tinggi apabila enam calon bersaing di DUN tersebut termasuk Datuk Zahidi Zainal Abidin yang turut sama bertanding kerusi parlimen bagi tiket bebas. Manakala DUN Chuping, persaingan tiga penjuru melibatkan penyandangnya daripada BN, Asmaiza Ahmad bakal ditandingi dua lagi calon iaitu Saad Seman, PN dan Natthavuth Seng, PH.  Di Parlimen Kangar iaitu DUN Bintong, Menteri Besar Perlis yang juga penyandang kerusi, Datuk Seri Azlan Man akan berdepan persaingan enam penjuru melibatkan calon PEJUANG, Warisan, PH, PN dan Bebas.

(Antara yang menjadi tumpuan di Parlimen Padang Besar ialah kerusi DUN Titi Tinggi apabila enam calon bersaing di tersebut)

Di Kangar juga bakal menyaksikan dua beradik yang bertanding di dua kerusi DUN berbeza iaitu mewakili PN, Asrul Aimran Abd Jalil di DUN Kayang dan PKR, Asrul Nizan Abd Jalil DUN Sena.  Selain itu, di Parlimen Arau seramai 25 orang calon bertanding di lima kerusi DUN dan satu kerusi parlimen. Di DUN Pauh, pertembungan empat penjuru dijangka sengit apabila kesemua calon yang bertanding merupakan calon muka baharu selepas penyandang kerusi itu berpindah ke Guar Sanji yang merupakan salah satu kubu kuat PAS.  PKR pula meletakkan kepercayaan kepada calon lepasan Universiti Malaysia Perlis yang berusia 23 tahun di Tambun Tulang bakal memberi saingan kepada tiga lagi calon termasuk bekas penyandangnya Datuk Ismail Kassim. Manakala Pengerusi Perikatan Nasional Perlis, Mohd Shukri Ramli yang mewakili PAS akan mempertahankan kerusi DUN Sanglang melawan tiga lagi pencabar dari BN, PH dan Amanah. Secara keseluruhannya, PRU kali ini dijangka bakal membawa satu perubahan besar dalam politik Perlis. Laporan disediakan oleh Sofi Shamsudin


PRU15: SPR umum enam kertas pencalonan ditolak

PUTRAJAYA, 5 November- Suruhanjaya Pilihan Raya Malaysia (SPR) mengesahkan enam kertas pencalonan ditolak pada hari penamaan calon bagi Pilihan Raya Umum ke-15 (PRU15) hari ini.Pengerusinya, Tan Sri Abdul Ghani Salleh memaklumkan ia melibatkan empat kerusi parlimen dan dua kerusi Dewan Undangan Negeri (DUN).Beliau turut memaklumkan bagi Parlimen Batu (P.115) mencatatkan jumlah pertandingan tertinggi melibatkan 10 penjuru."Parlimen P.115 Batu, mencatatkan jumlah pertandingan tertinggi dalam PRU15 yang melibatkan 10 penjuru manakala bagi DUN pula, pertandingan paling tinggi di N.47 Chenderiang, Perak iaitu tujuh penjuru," kata Abdul Ghani dalam sidang media petang tadi.Pilihan Raya Kecil (PRK) DUN N.66 Bugaya, Sabah juga menyaksikan pertandingan tujuh penjuru.Sejurus selesai proses penamaan calon, tempoh berkempen akan berlangsung selama 14 hari iaitu bermula hari ini sehingga 18 November pada pukul 11.59 malam.PRU15 kali ini bakal menyaksikan 222 kerusi parlimen dan 117 kerusi DUN dipertandingkan dan tiada kerusi yang menang tanpa bertanding.


PRU15: BN Pahang yakin, kembali peroleh mandat daripada rakyat

CAMERON HIGHLANDS, 5 November- Kerajaan negeri Pahang yang diterajui Barisan Nasional (BN) Pahang yakin, jumlah undi majoriti akan meningkat pada Pilihan Raya Umum Ke-15 (PRU15) menerusi pencapaian terkini yang dicapai oleh kerajaan negeri.  Menurutnya, inisiatif yang dicetuskan oleh kerajaan negeri telah memberi manfaat dalam membantu rakyat terutama selepas menghadapi tempoh sukar ketika pandemik COVID-19 dengan penyaluran bantuan bersasar.  Menteri Besar Pahang, Datuk Seri Wan Rosdy Wan Ismail berkata berdasarkan rekod lepas, kerajaan negeri juga telah berjaya meningkatkan kutipan hasil dan juga mengurangkan jumlah hutang kepada kerajaan Persekutuan.  "Saya juga sangat yakin bahawasanya imej kerajaan negeri bertambah baik dan semakin baik. Kita boleh lihat berdasarkan rekod lepas seperti hutang kepada kerajaan Persekutuan telah jauh berkurangan. Kemudian, kutipan hasil terus meningkat tanpa membebankan rakyat begitu juga, bantuan kebajikan kepada rakyat negeri Pahang," kata Wan Rosdy kepada RTM ketika ditemui di Cameron Highlands. Tambah beliau, kerajaan negeri juga sentiasa prihatin terhadap nasib yang dialami rakyat terutama ketika mereka ditimpa musibah seperti banjir dan bencana alam dengan segera menyalurkan sumbangan untuk meringankan beban mereka.

(Menteri Besar Pahang, Datuk Seri Wan Rosdy Wan Ismail beramah mesra bersama rakyat Pahang pada Majlis PenyampaianBantuan Prihatin Pahang kategori Pertanian untuk golongan petani dan juga penternak/Foto FB Menteri Besar)

Jelasnya, inisiatif yang dilaksanakan adalah berdasarkan kedudukan kewangan kerajaan negeri yang diuruskan dengan baik sekali gus dapat mengembalikan semula manfaat tersebut kepada rakyat. Setakat ini, kerajaan negeri telah menyalurkan RM77.95 juta dalam bentuk bantuan dan program kebajikan kepada rakyat Pahang merentasi segenap generasi sehinggalah kematian akibat COVID-19.


PRU15 bakal berlangsung sengit, semua kerusi dipertandingkan

(Ketua Pengurus Pilihan Raya, Parlimen Bera, Datuk Zaman Azam mengumumkan calon-calon yang akan bertanding di Parlimen P090 Bera dan DUN, N37 Guai, N38 Triang, N39 Kemayan pada hari penamaan calon PRU15 di Dewan Konvensyen Majlis daerah Bera)

KUALA LUMPUR, 5 November- Penganalisis politik melihat Pilihan Raya Umum ke-15 (PRU15) paling sengit dalam sejarah negara berikutan pertembungan banyak parti politik di beberapa kerusi parlimen.Ia berdasarkan keputusan penamaan calon yang menyaksikan Parlimen Batu dengan 10 calon, Ampang dan Sepang (9), Sungai Buloh (7), Putrajaya (6), Mersing serta Beluran masing-masing (5) calon.Menurut Penganalisis Politik, Universiti Sains Malaysia (USM), Prof Dr. Sivamurugan Pandian, ia merupakan satu perubahan dalam proses "pendemokrasian politik" di negara ini.

(Penganalisis Politik, Universiti Sains Malaysia (USM), Prof Dr. Sivamurugan Pandian)

"Bagi saya hadirnya ramai ini merupakan menampakkan kesungguhan ke atas pertarungan yang sengit dan waktu yang sama mungkin mereka rasakan mereka boleh mewakili kelompok masyarakat di situ dan mereka merasakan bahawa kalaulah ada pengundi yang tidak mahu gabungan besar itu. Calon yang dia tampilkan dilihat ada alternatif lain untuk mewakili mereka", katanya.Tambah beliau perubahan demografi dari segi peningkatan bilangan pengundi juga turut menyumbang kepada pertembungan pelbagai parti di beberapa kerusi parlimen di negara ini. Sementara itu, beliau menasihati semua calon agar berkempen secara berhemah dan bermoral dengan penampilan dasar serta polisi yang mengutamakan kepentingan rakyat.Beliau berkata demikian selepas program khas PRU15 di Angkasapuri.


Proses penamaan calon di Muar, Bakri dan Pagoh berjalan lancar

MUAR, 4 November- Proses penamaan calon tiga parlimen di Johor berjalan lancar hari ini.Ia merangkumi Parlimen Muar (P.146), Parlimen Bakri (P.145) dan Parlimen Pagoh (P.143).Jelas Ketua Polis Daerah Muar, Asisten Komisioner Raiz Mukhliz Azman Aziz, seramai 300 pegawai ditugaskan di pusat penamaan calon tersebut bagi mengelakkan sebarang provokasi. Tambahnya, Polis Diraja Malaysia (PDRM) menugaskan seramai mungkin pegawai bagi memastikan proses demokrasi sepanjang Pilihan Raya Umum ke-15 (PRU15) berjalan lancar. "Lebih 300 pegawai kita tempatkan di pusat penamaan calon di tiga kawasan parlimen iaitu Parlimen Muar (P.146), Parlimen Bakri (P.145) dan Parlimen Pagoh (P.143). Sepanjang tempoh pilihan raya ini, kita (PDRM) akan memaksimakan penggunaan anggota di pusat penamaan calon dan lokasi pengundian," kata Raiz kepada RTM yang ditemui di pusat penamaan calon Parlimen Muar (P.146).

Dalam pada itu, beliau turut menyeru agar parti bertanding mematuhi segala prosedur dan peraturan yang telah ditetapkan sepanjang berkempen bagi mengelakkan sebarang provokasi ketenteraman awam.


Wan Azizah tercicir kad pengenalan semasa berarak

(Kad pengenalan Wan Azizah yang berjaya ditemukan seorang penyokongnya ternyata memberi kelegaan kepada kira-kira 200 penyokong Pengerusi Penasihat PKR itu ketika beliau memasuki pekarangan pusat penamaan calon itu/BERNAMA)

KUALA LUMPUR, 5 November- Bekas Timbalan Perdana Menteri Datuk Seri Dr Wan Azizah Wan Ismail tercicir kad pengenalan ketika berarak ke pusat penamaan calon di Institut Latihan Dewan Bandaraya Kuala Lumpur di sini.“Saya dah selitkan IC (kad pengenalan) dalam pas SPR (Suruhanjaya Pilihan Raya) ini tapi itulah tadi tercicir masa perarakan, mujurlah saya dapat balik. Penting ni!” kata calon Pakatan Harapan (PH) itu kepada pemberita selepas proses penamaan calon P124 Parlimen Bandar Tun Razak.Kad pengenalan Wan Azizah yang berjaya ditemukan seorang penyokongnya ternyata memberi kelegaan kepada kira-kira 200 penyokong Pengerusi Penasihat PKR itu ketika beliau memasuki pekarangan pusat penamaan calon itu.Parlimen Bandar Tun Razak pada Pilihan Raya Umum ke-15 (PRU 15) menyaksikan pertandingan tiga penjuru melibatkan Wan Azizah, penyandang kerusi Datuk Kamarudin Jaffar (Perikatan Nasional) dan Ketua MCA Tun Razak Datuk Chew Yin Keen (Barisan Nasional).

(Calon Parti Keadilan Rakyat (PKR) Datuk Seri Dr Wan Azizah Wan Ismail (kiri) berdepan dua pencabar iaitu Barisan Nasional (BN)Datuk Chew Yin Keen (tengah) dan Perikatan Nasional (PN) Datuk KamarudinJaffar (kanan) di Parlimen P124 Bandar Tun Razak.Seramai 119,185 pemilih layak mengundi di Parlimen Bandar Tun Razak pada PRU15/BERNAMA)

SPR menetapkan 19 Nov sebagai hari pengundian dan 15 Nov bagi pengundian awal.-BERNAMA


PRU15: Calon dinasihat mohon permit ceramah awal

SEREMBAN, 5 November- Calon parti politik yang bertanding di lapan kerusi parlimen di Negeri Sembilan dinasihat untuk tidak membuat permohonan permit ceramah kempen pada saat-saat akhir.Perkara tersebut ditegaskan Ketua Polis Negeri, Ahmad Dzaffir Mohd Yussof.Menurutnya, permohonan perlu dibuat sekurang-kurangnya 24 jam sebelum ceramah diadakan."Saya menasihati kepada semua parti yang bertanding agar sepanjang tempoh berkempen ini hendaklah mengikut prosedur yang betul. Antaranya adalah melakukan permohonan permit ceramah kempen di Ibu Pejabat Daerah masing-masing," kata Ahmad Dzaffir dalam satu sidang media di Seremban hari ini.Mengulas mengenai proses penamaan calon hari ini, seramai 1,258 pegawai dan anggota polis digerakkan ke semua lokasi di lapan kawasan parlimen. "Seramai 1,258 anggota dan pegawai digerakkan ke lokasi pusat penamaan calon yang terdiri daripada 120 pegawai kanan manakala 1,138 pegawai rendah polis serta dibantu oleh 30 anggota RELA dan tujuh sukarelawan polis yang membantu menjaga keamanan dan keselamatan sepanjang tempoh proses penamaan calon pada hari ini," tambahnya. Beliau turut memaklumkan tiada sebarang provokasi dilaporkan dan mengingatkan penyokong parti politik untuk tidak melakukan sebarang tindakan luar jangka yang boleh menggugat ketenteraman awam.


55 calon rebut 14 kerusi parlimen di Pahang, ketengah muka baharu

KUANTAN, 5 November- Seramai 55 calon sah bertanding bagi merebut 14 kawasan parlimen di negeri Pahang pada Pilihan Raya Umum ke-15 (PRU15), bulan ini.42 kawasan Dewan Undangan Negeri (DUN) pula bakal menyaksikan 150 calon bertanding, seperti disahkan Suruhanjaya Pilihan Raya (SPR). Barisan Nasional (BN) Pahang menampilkan 35 muka baharu daripada keseluruhan 56 calon yang akan mewakili parti itu pada hari pengundian PRU15, 19 November ini.  Perdana Menteri yang juga Naib Presiden UMNO, Datuk Seri Ismail Sabri Yaakob masih mempertahankan kerusi parlimen Bera yang disandangnya sejak 2004.Pada PRU kali ini, saingan melibatkan pertembungan tiga penjuru antara calon BN, Perikatan Nasional (PN) dan Pakatan Harapan (PH).  Sementara itu, bekas Presiden MCA, Tan Sri Liow Tiong Lai kembali diberi peluang mempertahankan kerusi yang pernah dimenanginya di Parlimen Bentong. Parlimen itu menyaksikan pertembungan lima penjuru antara calon PN, PH dan dua calon Bebas.  Lapan calon muka baharu ditampilkan pada PRU kali ini daripada keseluruhan 14 kerusi parlimen di Pahang.  Antara muka baharu yang diketengahkan ialah Datuk Seri Sheikh Mohammad Puzi Sheikh Ali di kawasan Parlimen Pekan menggantikan penyandang sebelum ini iaitu Datuk Seri Mohd Najib Tun Razak. Parlimen Pekan menyaksikan pertembungan lima penjuru membabitkan calon daripada PN, PH, Pejuang dan Bebas.  Bagi kerusi DUN pula, 27 daripada 42 kerusi merupakan calon baharu.  Datuk Seri Wan Rosdy Wan Ismail masih mengekalkan kerusi di DUN Jelai yang disandang beliau sejak 2004, menyaksikan pertembungan tiga penjuru pada PRU kali ini membabitkan calon daripada PN dan PH.  Antara calon baharu bagi kerusi DUN yang menjadi perhatian itu ialah Ketua Pemuda UMNO Pekan, Datuk Mohd Nizar Najib yang akan bertanding di kerusi Dewan Undangan Negeri (DUN) Peramu Jaya.  Calon BN Pahang pada PRU15 kali ini diangkat daripada pelbagai peringkat usia. 30% daripadanya adalah calon muda berusia bawah 45 tahun.

Sementara itu, Perikatan Nasional (PN) Pahang mempertaruhkan 56 calon untuk bertanding di semua kerusi Parlimen dan kerusi Dewan Undangan Negeri (DUN) Pahang pada PRU kali ini.  Daripada keseluruhan calon, lebih 30% terdiri daripada calon muda dan dua calon wanita.  PN Pahang pula bertanding di semua 14 kerusi parlimen dengan tujuh kerusi ditandingi calon daripada PAS serta tujuh lagi daripada Parti Pribumi Bersatu Malaysia (Bersatu).  Menteri Dalam Negeri, Datuk Saifuddin Abdullah juga mengekalkan kerusi yang dimenanginya pada PRU14 lalu, atas tiket PKR di Parlimen Indera Mahkota.  Beliau kali ini bertanding sebagai wakil Bersatu bawah gabungan parti PN.  Bagi kerusi DUN, PAS bertanding di 24 kerusi, Bersatu (13 kerusi) dan Gerakan (5 kerusi).  Pakatan Harapan (PH) pula meletakkan 14 calon bagi kesemua kerusi Parlimen dan DUN di negeri Pahang.  Parti Tindakan Demokratik (DAP) salah satu komponen bawah PH, kali ini menampilkan tiga calon Melayu untuk bertanding di kerusi Parlimen dan DUN.  Penyandang DUN Ketari, Young Syefura Othman diangkat ke Parlimen Bentong untuk menentang bekas Menteri Pengangkutan, Tan Sri Liow Tiong Lai.  Bagi kerusi DUN, parti terbabit meletakkan Muhamad Khairil Khalil antara calon baharu parti itu bertanding di DUN Pulau Manis, manakala ‘otai’ parti DAP, Tengku Zulpuri Shah Raja Puji turut diumum bertanding di DUN Tras.  Menariknya, calon paling muda di negeri Pahang mewakili parti DAP iaitu Ho Chi Yang, 27 tahun yang juga bekas setiausaha politik kepada Penyandang DUN Tanah Rata.  Pahang antara negeri yang pertama mengumumkan pembubaran DUN diikuti Perlis dan Perak bagi melaksanakan Pilihan Raya Umum yang ke-15 (PRU15) secara serentak.  Pahang juga antara negeri yang masih dianggap kubu kuat BN kerana ia antara negeri yang tidak jatuh kepada PH pada PRU14 lepas; buat pertama kali BN tumbang dalam arena politik tanah air. Pahang yang ditadbir BN selepas keputusan Pilihan Raya Umum Ke-14 menyaksikan BN menang 25 daripada 42 kerusi DUN manakala Pakatan Harapan (sembilan) dan PAS (lapan).


Sungai Buloh pertarungan paling sengit dalam karier politik saya -Khairy

(Khairy bersama penyokong selepas penamaan calon Parlimen Sungai Buloh/FOTO FB KHAIRY JAMALUDDIN)

SUNGAI BULOH, 5 November- Pertembungan tujuh penjuru di Parlimen P107 Sungai Buloh menjadi persaingan sengit buat calon Barisan Nasional, Khairy Jamaluddin dalam karier politiknya.Bagaimanapun, wakil rakyat Rembau selama tiga penggal itu berkata beliau tidak menganggapnya sebagai satu kelemahan tetapi sebagai cabaran untuk membawa perjuangan Barisan Nasional (BN) ke kawasan bandar.“Saya menang tiga pilihan raya berturut-turut di Rembau, sekarang saya bertanding di kawasan yang kami kalah tiga pilihan raya berturut-turut. Tetapi saya menyahut caburan dan berharap penduduk Sungai Buloh akan memberi peluang kepada saya.“Saya berharap dapat berkhidmat kepada rakyat Sungai Buloh dan juga berharap masyarakat Sungai Buloh dapat membantu saya berkhidmat untuk negara,” katanya kepada pemberita selepas mengemukakan pencalonannya di Dewan Kenanga, Pejabat Daerah dan Tanah Petaling di sini.Mengulas lanjut masa depan karier politiknya, Khairy berkata beliau belum sedia untuk bersara.

(Calon Barisan Nasional (BN) bagi Parlimen P107 Sungai Buloh Khairy Jamaluddin menghantar borang pencalonan di Pusat Penamaan Calon di Dewan Kenanga, Pejabat Daerah dan Tanah Petaling sempena Pilihan Raya Umum ke-15 (PRU15) hari ini/FOTO FB KHAIRY JAMALUDDIN)

Pada masa sama, beliau yang juga Menteri Kesihatan, berharap kempen pilihan raya pada kali ini dijalankan dengan cara terbaik dengan persaingan sihat."Selepas ini ramai rakyat bebas untuk memilih calon pilihan mereka dan saya yakin di Sungai Buloh ini kita semua akan menjalankan kempen masing-masing dengan tertib, kempen yang positif, yang sihat."Saya sempat berjumpa dengan semua calon dan Alhamdulilah nampak bahawa kita akan kendalikan kempen dengan penuh disiplin dan penuh tertib, Insya-Allah," katanya.Khairy sebelum ini merupakan penyandang kerusi parlimen Rembau, namun pada PRU15 tidak mempertahankan kerusi berkenaan yang disandangnya sejak 2008 selepas Timbalan Presiden UMNO, Datuk Seri Mohamad Hasan, bertanding bertanding menggantikannya.


Satu undi untuk KJ, bukan bermakna satu undi untuk Zahid jadi PM -Khairy

(Khairy bersama penyokongnya pada hari penamaan calon bagi Parlimen Sungai Buloh/FOTO FB KHAIRY JAMALUDDIN)

SUNGAI BULOH, 5 November- Barisan Nasional, BN termasuk calon-calonnya masih lagi mendukung Datuk Seri Ismail Sabri Yaakob sebagai calon Perdana Menteri seperti yang telah diumumkan sebelum ini.Jelas calon BN bagi parlimen Sungai Buloh, Khairy Jamaluddin tidak wujud sebarang spekulasi bahawa individu lain akan dilantik sebagai Perdana Menteri."Naratif ini mesti diperjelaskan bahawa calon perdana menteri BN ialah Ismail Sabri."Saya tetap akan mendukung Ismail Sabri seperti mana yang diumumkan oleh presiden parti, Datuk Seri Zahid sendiri," katanya selepas bertemu penyokongnya di perkarangan Dewan Kenanga Pusat Penamaan Calon P107 Sungai Buloh, di sini,.Sebelum ini juga, Khairy memaklumkan beliau tidak menandatangi sebarang surat dengan kepala surat UMNO yang menyatakan sokongan kepada individu lain sebagai calon Perdana Menteri ke -10Sementara itu, mengulas mengenai kenyataan penyandang tiga penggal Sungai Buloh, R. Sivarasa bahawa undi kepada Khairy bermakna undi kepada Presiden UMNO Datuk Seri Dr Ahmad Zahid Hamidi, Khairy berkata "satu undi kepada KJ di Sungai Buloh adalah undi kepada KJ".

(Khairy ketika proses penamaan calon Parlimen P107 Sungai Buloh/FOTO FB KHAIRY JAMALUDDIN)

Khairy  menafikan dakwaan pembangkang bahawa satu undi yang diberi untuk dirinya di kawasan berkenaan bersamaan satu undi untuk Ahmad Zahid menjadi Perdana Menteri.Bekas Ketua Pemuda UMNO, Khairy dicabar oleh calon Pakatan Harapan (PH) Datuk R. Ramanan dalam usaha PKR untuk mengekalkan kerusi itu bagi kali keempat berturut-turut dan turut berdepan calon Perikatan Nasional (PN) Mohd Ghazali Md Hamin dari PAS.Calon lain yang bertanding ialah Mohd Akmal Mohd Yusoff (Pejuang) manakala Parti Rakyat Malaysia (PRM) diwakili Ahmad Jufliz Faiza serta dua calon Bebas Nurhaslinda Basri dan Syed Abdul Razak Syed Long Alsagoff.Pada 2018, Sivarasa dari PKR memenangi kerusi itu dengan majoriti 26,634 undi. Penyandang itu tidak mempertahankan kerusi berkenaan berikutan masalah kesihatan.Pegawai Pengurus Pilihan Raya Mohd Jusni Hashim berkata Parlimen Sungai Buloh mempunyai 158,090 pengundi.


Azwan Ali tarik diri lawan abang di Gombak

(Azwan menyatakan sokongan terhadap calon Pakatan Harapan (PH), Amiruddin Shari)

GOMBAK, 5 November- Pengacara kontroversi, Azwan Ali mengumumkan tidak bertanding pada Pilihan Raya Umum Ke-15 (PRU15) P098 Parlimen Gombak.Adik kepada penyandang kerusi Parlimen Gombak itu berkata, tindakan menarik diri itu dilakukan selepas mendapat mimpi arwah ibunya 'Mak Tom' yang menasihatkannya supaya tidak bertanding."Saya bersyukur ada hikmah yang Allah SWT tunjuk supaya tidak bertanding, pertama kerana bisikan arwah Mak Tom dalam mimpi saya, jadi dia nasihatkan saya jangan bertanding," katanya dalam keadaan sebak ketika ditemui media di Pusat Pencalonan SMK Sungai Pusu.Beliau bagaimanapun menafikan penarikan diri berikutan tiada wang pendahuluan, memandangkan calon perlu membayar RM10,000 untuk bertanding.Azwan turut mendakwa menerima panggilan daripada isteri abangnya, Mohamed Azmin Ali, iaitu Shamshidar Taharin malam tadi.Panggilan itu juga antara faktor dia memutuskan untuk menarik diri.Selepas menarik diri, Azwan kemudiannya menyatakan sokongan terhadap calon Pakatan Harapan (PH) Parlimen Gombak, Amiruddin Shari.

(Azwan Ali ketika tiba di Pusat Pencalonan SMK Sungai Pusu)


'Poster Boy' kekal Pak Long Mail

BERA, 5 November- Wajah calon Perdana Menteri untuk Barisan Nasional (BN) bagi 'Poster Boy' atau wajah poster masih lagi Datuk Seri Ismail Sabri Yaakob.  "Setakat ini tidak ada keputusan daripada majlis tertinggi saya adalah 'poster boy' ataupun calon Perdana Menteri."Enam bahagian daripada 190 cadangkan saya sebagai perdana menteri. Tidak ada mesyuarat yang memutuskan sebaliknya apa yang diputuskan masih kekal,"katanya.Ketika ditanya mengenai pembangunan di Bera, beliau yang merupakan calon BN bagi parlimen itu berkata, beliau mahu memajukan Bera dengan infrastruktur lengkap di kampung-kampung terpencil.  Selain itu, beliau juga mahu pendapatan penduduk luar bandar dipertingkatkan.

(Datuk Seri Ismail Sabri Yaakob ketika ditemubual RTM)


Pengguguran dan pencalonan baharu perkara biasa pada PRU - Ismail Sabri

(Ismail Sabri ditemui pemberita di Bera)

BERA, 5 November- Proses pengguguran calon dan pencalonan muka baharu adalah perkara biasa saat tiba pilihan raya. Perkara itu dinyatakan Perdana Menteri, Datuk Seri Ismail Sabri Yaakob.Beliau berkata, calon yang digugurkan tidak wajar menyalahkan sesiapa kerana ia adalah perkara biasa.Namun katanya, apa yang penting mereka selepas itu akan kembali menyokong BN kerana perjuangan parti itu.  Beliau turut menegaskan, "sesiapa yang bertanding mestilah mempunyai tujuan sama, bagi memastikan BN menang. Apa yang penting bukanlah individu tetapi parti." Katanya, mereka perlu memegang prinsip itu supaya perjuangan mereka kepada parti kekal utuh.  "Sebab itulah saya berterima kasih kepada nama rakan-rakan gugur sebagai calon pada kali ini. Saya juga kecewa dan sedih dengan apa yang berlaku." Beliau berkata demikian kepada pemberita selepas proses penamaan calon (PPC) di Dewan Konvensyen Majlis Daerah Bera, Pahang.

(Calon bertanding untuk parlimen Bera di Dewan Konvensyen Daerah Bera, Pahang)


SELAMA, 5 November - Parlimen Larut menyaksikan pertembungan empat penjuru bagi Pilihan Raya Umum ke-15 (PRU15) kali ini.Kesemua calon hadir bersama penyokong dan pencadang masing-masing bagi proses penamaan calon di Pejabat Tanah dan Daerah Selama, Perak.Barisan Nasional mencalonkan Mohd Shafiq Fhadly Mahmud. Beliau merupakan Ketua Penerangan Pemuda UMNO Bahagian Larut yang merupakan anak jati Selama, Perak.Manakala, Perikatan Nasional (PN) seperti yang diumumkan sebelum ini mencalonkan Datuk Seri Hamzah Zainuddin yang merupakan penyandang kerusi Parlimen Larut.

(Calon BN, Mohd Shafiq Fhadly Mahmud dan Calon PN, Datuk Seri Hamzah Zainuddin)

Sementara itu, Pakatan Harapan (PH) mencalonkan Zolkharnain Abidin. Beliau merupakan Pengarah Hal Ehwal Syariah, Parti Amanah Negara dan seorang lagi calon Auzaie Fadzlan Shahidi turut bertanding bagi mewakili PEJUANG.Pengumuman senarai calon sah bertanding dibuat oleh Pegawai Pengurus Pusat Penamaan, Mistoffa Alimin di Pejabat Tanah dan Daerah Selama, Perak pada pukul 12.00 tengah hari tadi.Pihak Polis menganggarkan 5,000 orang penyokong dari pelbagai parti yang turun memberi sokongan kepada calon-calon mereka pada hari ini. Persiapan rapi telah dibuat termasuk menempatkan 143 pegawai dan anggota sejak pukul 7.00 pagi, keadaan terkawal tanpa sebarang kejadian yang tidak diingini.


Saingan lima penjuru di Parlimen Pekan

PEKAN, 5 November- Proses penamaan calon Pilihan Raya Umum ke-15 (PRU15) bagi kerusi parlimen P085 Pekan bermula pukul 9:00 pagi tadi berjalan lancar.  Kerusi parlimen Pekan antara yang menjadi tumpuan selepas penyandangnya mantan perdana menteri, Datuk Seri Mohd Najib Tun Razak disahkan tidak layak bertanding dalam PRU15 selepas hukuman penjara dikekalkan Mahkamah Persekutuan, 25 Ogos lalu.  Kerusi Parlimen Pekan itu ditandingi calon Barisan Nasional (BN) yang diwakili, penyandang kerusi Dewan Undangan Negeri (Dun) Peramu Jaya, Datuk Seri Sh Mohamed Puzi Sh Ali dengan menyaksikan pertembungan lima penjuru membabitkan calon yang diwakili Perikatan Nasional (PN), Mohd Fadhil Noor Abdul Karim, Pakatan Harapan (PH) diwakili Mohd Naim Zainal Abidin termasuk seorang lagi calon Bebas, Tengku Zainul Hisyam Tengku Hussin dan Datuk Mohammad Radhi Abdul Razak daripada Pejuang.  Sementara itu, turut menjadi perhatian pencalonan anak kepada mantan Perdana Menteri, Najib Razak iaitu Datuk Mohamad Nizar Mohamad Najib yang turut bertanding buat pertama kali di kerusi Dun Peramu Jaya dan akan ditentang Abu Talib Mohammad (PN) dan Tugimon Abdul Hamad (PH) serta calon Bebas, Tengku Zainul Hisyam Tengku Hussin.  Bagi pencalonan kerusi Pulau Manis, sekali lagi membabitkan, Datuk Khairuddin Mahmud (penyandang) dari BN, Mohd Rafiq Khan Ahmad Khan (PN) dan Khairil Khalid (PH).  Pencalonan kerusi Bebar, iaitu Mohammad Fakhruddin Mohd Ariff (penyandang), Narzatul Haidar Sakim (Bersatu) dan Ibrahim Sulaiman (Amanah), manakala calon Dun Chini membabitkan Mohd Sharim Md Zain (penyandang) dari BN yang bakal ditentang Fahrur Rozi Jalaluddin (PN) dan Mohamad Yazid Che Mat (PH).  Pengurus pilihan raya Pekan, Datuk Zaliza Zulkipli telah membuat pengistiharan penamaan calon sekitar jam 12:45 tengahari tadi.

(Calon N. 021 Peramu Jaya, Datuk Mohamad Nizar Mohamad Najib yang merupakan anak mantan Perdana Menteri, Najib Razak turut menjadi perhatian apabila pertama kali bertanding bagi meneruskan legasi Perdana Menteri kedua negara, Tun Abdul Razak Tun Hussein dalam kawasan Parlimen Pekan)


Proses penamaan calon di PPC seluruh negara lancar

(Perdana Menteri, Datuk Seri Ismail Sabri Yaakob berhadapan dua pencabar, daripada PH dan PN dalam misinnya bagi mempertahankan kerusi Parlimen Bera pada PRU15)

BERA, 5 November- Proses penamaan calon di 222 Pusat Penamaan Calon (PPC) seluruh negara termasuk di Dewan Konvensyen Majlis Daerah Bera berjalan lancar dan sempurna. Perdana Menteri, Datuk Seri Ismail Sabri Yaakob berkata, mengikut laporan Ketua Polis Negara, tiada insiden yang tercetus sehingga berlakunya kekecohan ketika proses penamaan calon berlangsung. Beliau berterima kasih kepada Suruhanjaya Pilihanraya (SPR) kerana proses penamaan calon berlangsung dengan tenang.  "Proses penamaan calon telah selesai dan berjalan dengan lancar dan begitu juga saya mendapat laporan daripada Ketua Polis Negara keadaan yang sama, tidak ada insiden yang tercetus yang melibatkan kekecohan", katanya.

(Perdana Menteri, Datuk Seri Ismail Sabri)

Beliau juga memuji 36,935 anggota Polis Diraja Malaysia (PDRM) yang menjaga keselamatan di kawasan-kawasan penamaan calon dan tidak berlaku kekecohan antara penyokong-penyokong.  Beliau berkata demikian kepada pemberita selepas Proses Penamaan Calon di Dewan Konvensyen Majlis Daerah Bera, Pahang.  Datuk Seri Ismail Sabri Yaakob berhadapan dua pencabar, masing-masing daripada Pakatan Harapan (PH) dan Perikatan Nasional (PN) dalam misinya untuk mempertahankan kerusi Parlimen Bera pada Pilihan Raya Umum ke-15 (PRU15) .  Mewakili Barisan Nasional (BN) dalam saingan tiga penjuru itu, beliau yang merupakan penyandang kerusi sejak 2004 ditentang calon Abas Awang (PH-PKR) dan Datuk Asmawi Harun (PN-Bersatu).  Pada PRU-14, beliau memperoleh 20,760 undi dan menang majoriti 2,311 undi.


Pengarah Komunikasi Amanah, Khalid Abdul Samad berdepan saingan empat penjuru di Parlimen Titiwangsa

(Pegawai Pengurus Pusat Penamaan Calon P119, Firdzauz Said (tengah) mengumumkan calon Parlimen Titiwangsa)

TITIWANGSA, 5 November- Kerusi P119 Parlimen Titiwangsa menyaksikan pertandingan 4 penjuru.Perkara itu disahkan oleh Pegawai Pengurus Pusat Penamaan Calon P119, Firdzauz Said Keempat-empat calon yang bertanding adalah Datuk Seri Johari Abdul Ghani, calon Barisan Nasional (BN), Dr. Rosni Adam mewakili Perikatan Nasional (PN), Khalid Abdul Samad, calon Pakatan Harapan (PH) dan Datuk Seri Khairuddin Abu Hassan mewakili Gerakan Tanah Air (GTA).

(Keempat-empat calon yang bertanding adalah Datuk Seri Johari Abdul Ghani, calon Barisan Nasional (BN), Dr. Rosni Adam mewakili Perikatan Nasional (PN), Khalid Abdul Samad, calon Pakatan Harapan (PH) dan Datuk Seri Khairuddin Abu Hassan mewakili Gerakan Tanah Air (GTA)

Proses penamaan calon berlangsung dengan lancar bermula pada pukul 9 hingga 10 pagi di Dewan Bestari Aminudin Baki, SMK Aminuddin Baki, Maluri, di sini.Hanya empat calon telah mengemukakan borang penamaan calon kepada Pegawai Pengurus Pusat Penamaan Calon P119 seperti yang diumumkan parti masing- masing sebelum ini.Pada PRU-14, P119 Titiwangsa menyaksikan pertandingan 3 penjuru.Jumlah pengundi berdaftar di kawasan parlimen itu adalah 80,889 pengundi.


Debut Tengku Zafrul di Kuala Selangor, bakal dicabar sengit Dr Dzulkefly

KUALA SELANGOR, 5 November- Menteri Kewangan Tengku Datuk Seri Tengku Zafrul Abdul Aziz berdepan saingan empat penjuru menentang penyandang Datuk Seri Dr Dzulkefly Ahmad di P096 Kuala Selangor pada Pilihan Raya Umum Ke-15 (PRU15).Datuk Seri Tengku Zafrul, kali pertama bertanding dalam pilihan raya sebagai calon Barisan Nasional (BN).Beliau dicabar penyandang, Datuk Seri Dr Dzulkefly yang bertanding mewakili Pakatan Harapan (PH), calon daripada Parti Pejuang Tanah Air (PEJUANG), Mohd Shaid Rosli dan Mohd Noor Mohd Sahar (PN-PAS).Pencalonan diumumkan Pegawai Pengurus Pilihan Raya Parlimen Kuala Selangor Rahilah Rahmat. "Alhamdulilah semuanya berjalan dengan lancar, saya juga berterima kasih pada SPR kerana berjaya menyempurnakan proses pada pagi ini,"kata Datuk Seri Tengku Zafrul.  Datuk Seri Dr Dzulkefly Ahmad dalam pada itu menyahut cabaran calon-calon lain dan mengakui tidak akan memandang rendah pencabarnya. "Saya tidak akan pandang sesiapa terlalu hebat atau saya tidak akan pandang rendah pada sesiapa pun, kita ada empat calon dan saya mengambil serius semuanya,"katanya. Suasana di pusat penamaan calon turut meriah dengan kehadiran kira-kira 500 penyokong parti yang bertanding, berkumpul di perkarangan stadium sejak awal pagi lagi.Datuk Seri Dr Dzulkefly memenangi kerusi itu pada PRU14 dengan majoriti 8,498 undi sekaligus merampas semula kerusi yang pernah dimenanginya pada PRU12.Beliau tewas kepada Datuk Seri Dr Irmohizam Ibrahim (BN) pada PRU13.

(Datuk Seri Tengku Zafrul mewakili BN mengaminkan doa bersama penyokongnya)

(Calon PH, Datuk Seri Dr Dzulkefly bersama penyokong)


Penyandang kerusi parlimen Bagan Datuk, Ahmad Zahid berdepan 3 pencabar, saingan empat penjuru

BAGAN DATUK, 5 November- Kerusi Parlimen Bagan Datuk menyaksikan pertandingan empat penjuru selepas kesemua calon selesai menyerahkan borang pencalonan di Pusat Penamaan Calon di Sekolah Menengah Sains Bagan Datuk (SABDA) di sini.Datuk Seri Dr Ahmad Zahid Hamidi mewakili Barisan Nasional (BN) selaku penyandang kerusi parlimen itu akan menentang calon Pakatan Harapan (PH) yang menamakan Datuk Seri Shamsul Iskandar Mohd Akin manakala Perikatan Nasional (PN), diwakili Dr Nik Muhammad Faiz Na'aman.Turut serta bertanding seorang calon bebas, menjadikan saingan empat penjuru di parlimen Bagan Datuk. Beliau ialah anak bekas Timbalan Perdana Menteri pada era Tun Abdul Razak, Mohamed Tawfik Tun Dr Ismail yang juga bekas Ahli Parlimen BenutPengumuman ke semua calon dimaklumkan Pegawai Pengurus Pilihan Raya Parlimen Bagan Datuk P075, Ahmad Ghopran Yeop Hamzah.

(Ahmad Zahid bersama penyokongnya yang hadir di pusat penamaan calon di Sekolah Menengah Sains Bagan Datuk pada Sabtu)

Pada PRU14, Zahid yang merupakan Presiden UMNO menang kerusi parlimen Bagan Datuk dengan majoriti 5,073 undi.Sebelum ini, Ketua Polis Perak, Datuk Mohd Yusri Hassan berkata, kerusi Parlimen Tambun, Parlimen Larut dan Parlimen Bagan Datuk dikenal pasti sebagai lokasi panas bagi PRU15 kaliBasri berkata, lokasi tersebut dikategorikan sebagai kawasan panas bagi PRU kali ini berdasarkan calon-calon yang bertanding.


PRU15: Tengku Adnan berdepan saingan enam penjuru di Putrajaya

(Tengku Adnan Tengku Mansor (tengah) di pusat penamaan calon)

PUTRAJAYA, 5 November- Parlimen Putrajaya bakal menyaksikan pertembungan enam penjuru pada Pilihan Raya Umum ke-15 (PRU15).  Penyandang parlimen itu, Datuk Seri Tengku Adnan Tengku Mansor daripada Barisan Nasional (BN) akan mempertahankan kerusi itu yang dipegang selama empat penggal.

Calon-calon yang bertanding diumumkan Pegawai Pengurus Pilihan Raya Parlimen Putrajaya, Shamsul Joehari Zainal Mokhtar. Tengku Adnan berdepan cabaran daripada 5 calon lain iaitu daripada Perikatan Nasional (PN) Datuk Dr. Radzi Jidin, Dr. Noraishah Mydin Abdul Aziz mewakili Pakatan Harapan (PH) dan Datuk Mohd Rosli Ramli mewakili Pejuang.  Turut bertanding, dua calon bebas, Samsudin Mohd Fauzi dan Lim Fice Bee.  Parlimen Putrajaya mempunyai 42,812 pemilih berdaftar, meningkat lebih 15,000 berbanding 27,306 pemilih berdaftar pada PRU14 lalu.

(Penyokong berarak ke lokasi PPC di Kompleks Kejiranan Presint 9)